Nyaɖeɖefia 20 | Biblia Le Internet Dzi | Xexe Yeye Gɔmeɖeɖe\nWobla Satana ƒe 1,000 (1-3)\nFiaɖuɖu kple Kristo ƒe akpe ɖeka (4-6)\nWoaɖe Satana le gaxɔa me eye woatsrɔ̃e (7-10)\nWodrɔ̃ ʋɔnu kukuawo le Fiazikpui ɣi la ŋgɔ (11-15)\n20 Eye mekpɔ mawudɔla aɖe wòle ɖiɖim tso dziƒo, eye aʋlimesafui+ kple kɔsɔkɔsɔ gã aɖe le esi. 2 Elé ʋɔ driba,+ si nye da xoxo+ la, si nye Abosam+ kple Satana,+ eye wòblae ƒe akpe ɖeka. 3 Etsɔe ƒu gbe ɖe aʋli la me,+ eye wòtu nu ɖe enu hetre enu be wòagaflu dukɔwo azɔ o va se ɖe esime ƒe akpe ɖeka la wu enu hafi. Le nu sia megbe la, woaɖe asi le eŋu ɣeyiɣi vi aɖe.+ 4 Eye mekpɔ fiazikpuiwo, eye wona ŋusẽ ame siwo bɔbɔ nɔ wo dzi la be woadrɔ̃ ʋɔnu. Ɛ̃, mekpɔ ame siwo wowu* le ɖaseɖiɖi le Yesu ŋu kple nuƒoƒo tso Mawu ŋu ta la ƒe luʋɔwo,* kple ame siwo mede ta agu na lã wɔadã la alo eƒe legba la o, eye womexɔ dzesi la ɖe woƒe ŋgonu kple woƒe asi ŋu o.+ Wogbɔ agbe, eye woɖu fia kple Kristo+ la ƒe akpe ɖeka. 5 (Ame kuku+ mamlɛawo megbɔ agbe o va se ɖe esime ƒe akpe ɖeka la wu enu hafi.) Esiae nye tsitretsitsi gbãtɔ la.+ 6 Dzidzɔtɔ kple kɔkɔetɔe nye ame si kpɔ gome le tsitretsitsi gbãtɔ+ la me; ku evelia+ mekpɔ ŋusẽ+ ɖe ame siawo dzi o, ke boŋ woanye Mawu kple Kristo ƒe nunɔlawo,+ eye woaɖu fia kplii ƒe akpe ɖeka.+ 7 Ke ne ƒe akpe ɖeka la wu enu ko la, woaɖe Satana le gaxɔa me, 8 eye wòayi aɖaflu dukɔ siwo le anyigba la ƒe dzogoe eneawo dzi, siwo nye Gog kple Magog, be wòaƒo wo nu ƒu hena aʋawɔwɔ. Ame siawo ƒe xexlẽme le abe ƒutake ene. 9 Wokaka ɖe anyigba blibo la dzi, eye woƒo xlã ame kɔkɔewo ƒe asaɖa kple du lɔlɔ̃a. Ke dzo tso dziƒo va fiã wo.+ 10 Eye wotsɔ Abosam si le wo blem la ƒu gbe ɖe dzota, si me dzokpe le bibim le la me, afi si lã wɔadã+ la kple aʋatsonyagblɔɖila la siaa le xoxo;+ eye woawɔ fu wo* zã kple keli tegbetegbee. 11 Eye mekpɔ fiazikpui ɣi gã aɖe kple Ame si bɔbɔ nɔ edzi.+ Anyigba kple dziƒo sí le eŋkume,+ eye womekpɔ teƒe aɖeke na wo o. 12 Eye mekpɔ ame kukuwo, ame tsɛwo kple ame ŋkutawo siaa, le tsitre ɖe fiazikpui la ŋgɔ, eye woʋu agbalẽwo. Eye woʋu agbalẽ bubu aɖe; eyae nye agbegbalẽ+ la. Eye wodrɔ̃ ʋɔnu ame kukuawo ɖe nu siwo woŋlɔ ɖe agbalẽawo me le woƒe dɔwɔwɔwo ŋuti la nu.+ 13 Eye atsiaƒu ɖe ame kuku siwo le eme la na, eye ku kple Tsiẽƒe* ɖe ame kuku siwo le wo me la na, eye wodrɔ̃ ʋɔnu wo dometɔ ɖe sia ɖe ɖe eƒe dɔwɔwɔwo nu.+ 14 Eye wotsɔ ku kple Tsiẽƒe* ƒu gbe ɖe dzota la me.+ Dzota+ sia le tsitre ɖi na ku evelia.+ 15 Azɔ hã, wotsɔ ame sia ame si ƒe ŋkɔ womekpɔ le agbegbalẽa+ me o la ƒu gbe ɖe dzota la me.+\n^ Egɔmeɖeɖe tẽe, “wotsɔ fía wu.”\n^ Kpɔ Nya Tɔxɛwo Gɔmeɖeƒea kple Nyɖ 6:9 ƒe etenuŋɔŋlɔ.\n^ Alo, “woade wo gaxɔ me.”


Kafu Kristo, Fia Si Wodo Ŋutikɔkɔe Na! | Nusɔsrɔ̃\n‘Nɔ wò atsyɔ̃ɖoɖo me, nàho ayi aɖaɖu dzi.’—PS. 45:5.\nMɔ kawo nue Yehowa si ami na Yesu wòƒo ‘ehatiwo’ ta le?\nƔekaɣie Kristo ta eƒe yi la, aleke wòzãe zi gbãtɔ, eye ɣekaɣie wòagazãe ake?\nNyateƒenya vevitɔ ka ta ʋlim Fia Aʋakalẽtɔ Yesu Kristo le?\n1, 2. Nu ka tae wòle be míatsɔ ɖe le Psalmo 45 lia me nyawo me?\nFIA si wodo ŋutikɔkɔe na ho be yeaɖaʋli nyateƒe kple ɖokuibɔbɔ kpakple dzɔdzɔenyenye ta, eye be yeaɖu yeƒe futɔwo dzi. Esi wòɖu wo dzi keŋkeŋ vɔ la, eɖe ŋugbetɔ dzetugbe aɖe. Woaɖo ŋku fia sia ƒe ŋkɔ dzi ahakafui tso dzidzime yi dzidzime. Esiawo ŋue Psalmo 45 lia ku ɖo.\n2 Gake Psalmo 45 lia me nyawo menye ŋutinya aɖe si wu enu kple dzidzɔ dzro ko o. Ke boŋ gɔmesese vevi aɖe le nudzɔdzɔ siwo ŋu woƒo nu tsoe la ŋu na mí. Wokpɔ ŋusẽ ɖe míaƒe agbe dzi fifia kple etsɔme siaa. Eya ta mina míalé to ɖe nufiame siwo le psalmo sia me ŋu nyuie esi míele eme dzrom.\n“NYA NYUIWO LE FIEFIẼM LE NYE DZI ME WLƆWLƆWLƆ”\n3, 4. (a) Nu kae nye ‘nya nyui’ si ŋu hakpalaa ƒo nu tsoe, eye aleke wòkpɔa ŋusẽ ɖe míaƒe dzi dzi? (b) Mɔ ka nue míaƒe “hawo nye fia la tɔ” le, eye aleke míaƒe aɖe va le abe nuŋlɔti ene?\n3 Mixlẽ Psalmo 45:2. ‘Nya nyui’ siwo “le fiefiẽm” le hakpalaa ƒe “dzi me wlɔwlɔwlɔ” la, ku ɖe fia aɖe ŋu. Nya nyui sia ʋã hakpalaa ƒe dzi eye dzo ɖo eme ale gbegbe be eƒe aɖe va le abe “ame si bi ɖe nuŋɔŋlɔ me la, ƒe nuŋlɔti” ene.\n4 Nenema kee míawo hã Mesia Fiaɖuƒe ŋuti nya la nye nya nyui si ʋãa dzi na mí. Fiaɖuƒegbedeasia va ‘nyo’ ɖe edzi vevietɔ tso ƒe 1914 me. Elabena tso ɣemaɣi la, gbedeasia megaku ɖe Fiaɖuƒe si ava le etsɔme ŋu o, ke boŋ eva ku ɖe dziɖuɖu ŋutɔŋutɔ si le dzi ɖum le dziƒo fifia ŋu. Esiae nye “fiaɖuƒe ŋuti nya nyui” si míele gbeƒã ɖem “le anyigba blibo la katã dzi, be wòanye ɖaseɖiɖi na dukɔwo katã.” (Mat. 24:14) Ðe Fiaɖuƒegbedeasia “le fiefiẽm” le dzi me na mí wlɔwlɔwlɔa? Ðe míeɖea gbeƒã Fiaɖuƒe ŋuti nya nyuia dzonɔamemetɔea? Abe hakpalaa ene la, míaƒe “hawo nye fia la tɔ”—míaƒe Fia Yesu Kristo. Míeɖea gbeƒãe be woɖoe zi dzi le dziƒo wòzu Mesia Fiaɖuƒea ƒe Fia. Azɔ hã, míekpea amewo katã—xexe sia ƒe dziɖulawo kple wo teviwo siaa—be woabɔbɔ ɖe Kristo ƒe dziɖuɖu te. (Ps. 2:1, 2, 4-12) Eye míaƒe aɖe va le abe “ame si bi ɖe nuŋɔŋlɔ me la, ƒe nuŋlɔti” ene le mɔ sia nu be míezãa Mawu ƒe Nya si woŋlɔ la le míaƒe gbeƒãɖeɖedɔa me.\nMíeɖea gbeƒã míaƒe Fia Yesu Kristo ŋu nya nyuia kple dzidzɔ\n‘AMENUVEVE LE NUYI DZI NA FIA LA’\n5. (a) Mɔ ka nue Yesu ‘dze ɖeka’ le? (b) Aleke ‘nya vivi wɔdɔɖeamedziwo’ nɔ nuyi dzi na Fia la, eye aleke míate ŋu asrɔ̃ eƒe kpɔɖeŋua?\n5 Mixlẽ Psalmo 45:3. Ŋɔŋlɔawo meƒo nu boo tso Yesu ƒe dzedzeme ŋu o. Gake esi wòde blibo ta la, anya ‘dze ɖeka’ ŋutɔ. Ke hã nuteƒewɔwɔ na Yehowa kple fɔmaɖimaɖi me léle ɖe asi koŋ gbɔe eƒe ɖekadzedze ŋutɔŋutɔa tso. Gakpe ɖe eŋu la, Yesu zã ‘nya vivi wɔdɔɖeamedziwo’ le gbeƒãɖeɖe Fiaɖuƒenya la me. (Luka 4:22; Yoh. 7:46) Míawo hã míewɔa mía tɔ sinua be míasrɔ̃ eƒe kpɔɖeŋu le gbeƒãɖeɖedɔa me esi míedzea agbagba be míazã nya siwo ade dzi gbɔ na amewo.—Kol. 4:6.\n6. Aleke Mawu yra Yesu “tegbee”?\n6 Esi Yesu wɔ nuteƒe helɔ̃ Fofoa vevie ta la, Yehowa yrae esi wònɔ subɔsubɔdɔa wɔm le anyigba dzi eye wòɖo eteƒe nɛ le eƒe vɔsakua megbe. Apostolo Paulo ŋlɔ bena: “Esi [Yesu kpɔ] eɖokui le amegbetɔ ƒe nɔnɔme me la, ebɔbɔ eɖokui, eye eɖo to yi ɖase keke ku me ke, ɛ̃, yi ɖase ku me ke le fuwɔameti ŋu. Susu sia tututu hã tae Mawu doe ɖe dzi wòle nɔƒe kɔkɔ aɖe, eye wòlɔ̃ faa tsɔ ŋkɔ si ƒo ŋkɔ bubu ɖe sia ɖe ta la nɛ, bene ame siwo le dziƒo kple ame siwo le anyigba dzi kpakple ame siwo le anyigba te la nadze klo le Yesu ƒe ŋkɔ me, eye aɖe sia aɖe naʋu eme be Yesu Kristoe nye Aƒetɔ la, hena Mawu Fofo la ƒe kafukafu.” (Flp. 2:8-11) Yehowa yra Yesu “tegbee” esi wòfɔe ɖe tsitre yi makumakugbenɔnɔ me.—Rom. 6:9.\nWODO FIA LA ÐE DZI WÒƑO ‘EHATIWO’ TA\n7. Mɔ kawo nue Mawu si ami na Yesu wòƒo ‘ehatiwo’ ta le?\n7 Mixlẽ Psalmo 45:7, 8. Esi Yesu lɔ̃a dzɔdzɔenyenye eye wòléa fu nu sia nu si doa vlo Fofoa ƒe ŋkɔ ta la, Yehowa si ami nɛ wòzu Mesia Fiaɖuƒea ƒe Fia. Wosi “dzidzɔmi na” Yesu wòƒo ‘ehatiwo’ ta, si fia be eƒo Yuda-fia siwo tso David ƒe fiaƒomea me la ta. Le mɔ kawo nu? Gbã la, Yehowa ŋutɔe si ami na Yesu tẽe. Evelia, Yehowa si ami nɛ wòzu Fia kple Nunɔlagã siaa. (Ps. 2:2; Heb. 5:5, 6) Etɔ̃lia, menye ami ŋutɔŋutɔe wosi na Yesu o, ke boŋ gbɔgbɔ kɔkɔe wotsɔ si ami nɛ. Eye mlɔeba la, eƒe dziɖuɖua mele anyigba dzi o ke boŋ dziƒoe wòle.\n8. Nu ka tae míate ŋu agblɔ be Yesu ƒe fiaɖuɖua le se nu? Eye nu ka tae míate ŋu aka ɖe edzi be aɖu dzi le dzɔdzɔenyenye me?\n8 Yehowa ɖo Via wòzu Mesia Fia le dziƒo le ƒe 1914 me. Eƒe “fiaɖuƒe ƒe fiatikplɔ enye fiatikplɔ dzɔdzɔe,” eya ta míate ŋu aka ɖe edzi be aɖu dzi le ameŋkumemakpɔmakpɔ kple dzɔdzɔenyenye me. Edze aɖu dzi elabena Mawue nye eƒe fiazikpui, si fia be Yehowae ɖoe Fia. Tsɔ kpe ɖe eŋu la, Yesu ƒe fiazikpuia anɔ anyi “ɖaa tegbee.” Ðe menye dada na wò ŋutɔ be nèle Yehowa subɔm le Fia kalẽtɔ sia si Mawu ɖo la ƒe dziɖuɖu te oa?\nFIA LA ‘TA EƑE YI’\n9, 10. (a) Ɣekaɣie Kristo ta eƒe yi, eye aleke wòzã yia enumake? (b) Aleke Kristo azã eƒe yia le etsɔme?\n9 Mixlẽ Psalmo 45:4. Yehowa gblɔ na eƒe Fia la be ‘wòata eƒe yi,’ eye eto esia dzi na ŋusẽ Yesu be wòawɔ aʋa kple ame siwo katã tsia tre ɖe Mawu ƒe dziɖulanyenye ŋu eye wòatsrɔ̃ wo. (Ps. 110:2) Esi Kristo nye Aʋafia si dzi womate ŋu aɖu gbeɖe o ta la, woyɔe be, “kalẽtɔ.” Eta eƒe yi la le ƒe 1914 me eye wòɖu Satana kple eƒe gbɔgbɔ vɔ̃wo dzi hetsɔ wo ƒu gbe tso dziƒo ɖo ɖe anyigba nutowo me.—Nyaɖ. 12:7-9.\n10 Esiae nye Fia aʋadziɖula sia ƒe sɔdodoa ƒe gɔmedzedze ko. Ehiã be ‘wòawu eƒe aʋadziɖuɖua nu.’ (Nyaɖ. 6:2) Yehowa ɖoe be woatsrɔ̃ Satana ƒe nuɖoanyia ƒe akpa sia akpa, eye woaɖe Satana kple eƒe gbɔgbɔ vɔ̃wo ƒe ŋusẽkpɔɖeamedzi ɖa keŋkeŋ. Babilon Gã, si nye alakpasubɔsubɔwo katã ƒe ƒuƒoƒo lae woatsrɔ̃ gbã. Yehowa ɖo tame be yeazã dunyahedziɖulawo atsɔ atsrɔ̃ “gbolo” vɔ̃ɖi sia. (Nyaɖ. 17:16, 17) Eyome Fia Aʋakalẽtɔ la atsrɔ̃ Satana ƒe xexea me dziɖuɖuwo katã. Emegbe Kristo, si wogayɔ be “mawudɔla si le aʋli la nu” awu eƒe aʋadziɖuɖua nu ne etsɔ Satana kple eƒe gbɔgbɔ vɔ̃wo ƒu gbe ɖe aʋli me. (Nyaɖ. 9:1, 11; 20:1-3) Mina míakpɔ ale si Psalmo 45 lia gblɔ nudzɔdzɔ siawo ŋu nya ɖii ɖa.\nFIA LA ‘HO LE NYATEƑE LA TA’\n11. Aleke Kristo ‘ho le nyateƒenya la ta’?\n11 Mixlẽ Psalmo 45:5. Menye ɖe Fia Aʋakalẽtɔ la ho kple susu be yeaxɔ anyigbawo ahawɔ dukɔwo kluviwoe o. Susu nyuiwo tae wòho be yeawɔ aʋa dzɔdzɔe ɖo. ‘Eho yi le nyateƒenya la kple nya dzɔdzɔe’ kpakple “ɖokuibɔbɔ ta.” (NW) Nyateƒenya vevitɔ si ta wòle be Fia la naʋli ye nye esi ku ɖe Yehowa ƒe xexea me katã ƒe dziɖulanyenye ŋu. Satana tsɔ nya ɖe Yehowa ƒe dzedze be wòaɖu dzi ŋu esi wòdze aglã ɖe Eyama ŋu. Tso ɣemaɣi la, gbɔgbɔ vɔ̃wo kple amegbetɔwo tsɔ nya ɖe nyateƒenya vevi sia ŋu. Fifia ɣeyiɣia de be Fia si Yehowa si ami na la naho ayi aɖaʋli nyateƒe si wònye be Yehowa ɖeka koe dze aɖu dzi ta zi ɖeka ɖe ɣeyiɣiawo katã nu.\n12. Mɔ ka nue Fia la ho le ɖokuibɔbɔ ta le?\n12 Fia la ho le ɖokuibɔbɔ ta hã. Yesu, si nye Mawu ƒe Tenuvi la, ɖo ɖokuibɔbɔ ɖe Fofoa ƒe dziɖuŋusẽ te kple toɖoɖoe bliboe ƒe kpɔɖeŋu ɖedzesi aɖe ɖi. (Yes. 50:4, 5; Yoh. 5:19) Ele be Fia la tevi wɔnuteƒewo katã nasrɔ̃ eƒe kpɔɖeŋua eye woabɔbɔ wo ɖokuiwo ɖe Yehowa ƒe dziɖuŋusẽ te le nuwo katã me. Ame siwo wɔa esia koe woaɖe mɔ na be woanɔ agbe le xexe yeye si ŋugbe Mawu do la me.—Zak. 14:16, 17.\n13. Aleke Kristo ‘ho le nya dzɔdzɔe ta’?\n13 Wogblɔ hã be Kristo ho ‘le nya dzɔdzɔe ta.’ Nya dzɔdzɔe si ta ʋlim Fia la lee nye “Mawu ƒe dzɔdzɔenyenye,” alo Yehowa ƒe dzidzenu le nyui kple vɔ̃ ŋu. (Rom. 3:21; 5 Mose 32:4) Yesaya gblɔ ɖi le Fia Yesu Kristo ŋu be: “Fia aɖu fia ɖe dzɔdzɔenyenye nu.” (Yes. 32:1) Yesu ƒe dziɖuɖu ahe “dziƒo yeye kple anyigba yeye” “siwo me dzɔdzɔenyenye anɔ” si ŋugbe wodo la vɛ. (2 Pet. 3:13) Wobia tso ame siwo katã anɔ xexe yeye ma me si be woawɔ ɖe Yehowa ƒe se kple ɖoɖo dzɔdzɔeawo dzi.—Yes. 11:1-5.\nFIA LA WƆ “NU DZIŊƆWO”\n14. Aleke Kristo ƒe nuɖusi awɔ “nu dziŋɔwo”? (Kpɔ nɔnɔmetata si le nyati sia ƒe gɔmedzedze.)\n14 Fia la ta eƒe yi hafi ho. (Ps. 45:4) Gake ɣeyiɣia de azɔ be wòaɖe yia kple eƒe nuɖusi ahazãe. Hakpalaa gblɔ ɖi be: “Wò nuɖusi afia nu dziŋɔwo wɔwɔ wò!” (Ps. 45:5) Ne Yehowa ɖe gbe na Yesu Kristo be wòaho aɖatsrɔ̃ Satana ƒe xexea le Harmagedon me la, awɔ “nu dziŋɔwo” ɖe eƒe futɔwo ŋu. Míenya nu siwo tututu wòatsɔ atsrɔ̃ Satana ƒe xexea o. Gake nu ka kee wòɖazã o, vɔvɔ̃ alé anyigbadzitɔ siwo gbe nuxlɔ̃ame si wona wo be woabɔbɔ ɖe Fia la ƒe dziɖuɖu te la dzi wɔwɔ, eye woadzo nyanyanya. (Mixlẽ Psalmo 2:11, 12.) Le nya siwo Yesu gblɔ ɖi ku ɖe nuwuɣia ŋu me la, egblɔ be, “amewo aku ƒenyi le vɔvɔ̃ kple mɔkpɔkpɔ na nu siwo gbɔna anyigba dzi la ta; elabena woaʋuʋu dziƒowo ƒe ŋusẽwo.” Egblɔ kpee be: “Eye ekema woakpɔ Amegbetɔvi la le alilikpo me gbɔna kple ŋusẽ kpakple ŋutikɔkɔe gã.”—Luka 21:26, 27.\n15, 16. Ame kawoe nye “aʋakɔ” siwo akplɔ Kristo ɖo yi aʋa?\n15 Esi Nyaɖeɖefia-gbalẽa nɔ Fia la ƒe vava le “ŋusẽ kpakple ŋutikɔkɔe gã” me ɖɔm la, egblɔ be: “Eye mekpɔ dziƒo wònɔ ʋuʋu, eye kpɔ ɖa, sɔ ɣi aɖe! Eye woyɔ ame si bɔbɔ nɔ anyi ɖe edzi la be Nyateƒetɔ kple Anukwareɖila, eye wòdrɔ̃a ʋɔnu hewɔa aʋa le dzɔdzɔenyenye me. Eye aʋakɔ siwo le dziƒo la nɔ sɔ ɣiwo dzi dze eyome, eye wodo [aklalawu] ɣi nyui dzadzɛwo. Eye yi ɖaɖɛ legbe aɖe do tso eƒe nu me, bene wòatsɔe adza dukɔwo, eye wòatsɔ gatikplɔ akplɔ wo. Efanyaa nu si le Mawu Ŋusẽkatãtɔ la ƒe dɔmedzoedziku ƒe wainfiãnu la me hã.”—Nyaɖ. 19:11, 14, 15.\n16 Ame kawoe nye ‘dziƒoʋakɔ’ siwo akplɔ Kristo ɖo yi aʋa la? Yesu ‘ƒe dɔlawoe’ nɔ eŋu esi wòta eƒe yi zi gbãtɔ henya Satana kple eƒe gbɔgbɔ vɔ̃wo tso dziƒo. (Nyaɖ. 12:7-9) Eya ta susu le eme be míaƒo nya ta be, mawudɔla kɔkɔewo akpe ɖe Kristo ŋu le Harmagedon-ʋa la wɔwɔ me. Ke ɖe ame bubuwo hã anɔ eƒe aʋakɔa mea? Yesu do ŋugbe na nɔvia amesiaminawo be: “Ame si ɖu dzi, eye wòlé nye dɔwɔwɔwo me ɖe asi va se ɖe nuwuwu la, mana ŋusẽe ɖe dukɔwo dzi, eye wòatsɔ gatikplɔ akplɔ ameawo, bene woagbã wo gudugudu abe anyinuwo ene, abe ale si mexɔ tso Fofonye gbɔ ene.” (Nyaɖ. 2:26, 27) Eya ta Kristo nɔvi amesiaminawo, siwo kaka ɣemaɣi naɖo la, woxɔ woƒe dziƒofetua, hã anɔ eƒe dziƒoʋakɔ la me. Kristo ƒe hatidziɖulawo anɔ eŋu esime wòle “nu dziŋɔwo” wɔm hetsɔ gatikplɔ le dukɔwo gbãm nyanyanya.\nFIA LA WU EƑE AƲADZIÐUÐU NU\n17. (a) Nu kae sɔ ɣi si dom Kristo le la tsi tre ɖi na? (b) Nu kae yi la kple dati la tsi tre ɖi na?\n17 Mixlẽ Psalmo 45:6. Fia la le sɔ ɣi dom, eye esia tsi tre ɖi na aʋa si le dzadzɛ hele dzɔdzɔe le Yehowa ŋkume. (Nyaɖ. 6:2; 19:11) Hekpe ɖe yia ŋu la, dati hã le fia la si. Biblia gblɔ be: “Mekpɔ, eye kpɔ ɖa, sɔ ɣi aɖe! Eye dati nɔ ame si bɔbɔ nɔ anyi ɖe edzi la si; eye wotsɔ fiakuku . . . nɛ, eye wòdo go yi ɖale aʋa dzi ɖum, bene yeawu yeƒe aʋadziɖuɖu la nu.” Yi la kple dati la siaa tsi tre ɖi na nu siwo Kristo azã atsɔ atsrɔ̃ eƒe futɔwo.\nWoakpe xeviwo be woava ɖu ame kukuwo ƒe lã le anyigba dzi (Kpɔ memama 18)\n18. Ne Kristo zã eƒe “aŋutrɔ ɖaɖɛwo” la, nu kae ado tso eme?\n18 Hakpalaa gblɔ be, Fia la ƒe ‘aŋutrɔ la ɖa, eye wòƒo ɖe fia ƒe futɔwo ƒe dzi me,’ hena ‘dukɔwo dze anyi ɖe ete.’ Tsɔtsrɔ̃a aɖo anyigba ƒe akpa sia akpa. Yeremiya gblɔ ɖi be: “Yehowa ƒe ame siwo wòwu le ŋkeke ma me la, woanɔ anyi tso anyigba ƒe mlɔenu ɖase ɖe anyigba ƒe mlɔenu.” (Yer. 25:33) Nyagblɔɖi bubu si hã ku ɖe nudzɔdzɔ sia ke ŋuti la gblɔ be: “Mekpɔ mawudɔla aɖe hã wònɔ tsitre ɖe ɣe me, eye wòtsɔ gbe gã aɖe do ɣli ɖo ɖe xe siwo katã dzona le dziƒo titina la be: ‘Miva afii, miva ƒo ƒu ɖe Mawu ƒe fiẽnuɖuɖu gã la ŋu, bene miaɖu fiawo ƒe lã kple aʋafiagãwo ƒe lã kple ame sesẽwo ƒe lã kple sɔwo ƒe lã kple ame siwo bɔbɔ nɔ wo dzi la tɔ, kple amewo katã ƒe lã, ablɔɖemewo kpakple kluviwo kple ame tsɛwo kpakple ame ŋkutawo tɔ.’”—Nyaɖ. 19:17, 18.\n19. Aleke Kristo aho aɖaɖu dzi eye wòawu eƒe aʋadziɖuɖua nu?\n19 Ne Kristo tsrɔ̃ Satana ƒe xexe vɔ̃ɖia vɔ la, ‘anɔ atsyɔ̃ɖoɖo me’ ayi aɖaɖu dzi. (Ps. 45:5) Awu eƒe aʋadziɖuɖua nu ne etsɔ Satana kple eƒe gbɔgbɔ vɔ̃wo ƒu gbe ɖe aʋli me le Ƒe Akpe Ðeka Dziɖuɖu bliboa katã me. (Nyaɖ. 20:2, 3) Ne Abosam kple eƒe gbɔgbɔ vɔ̃wo le dɔmawɔmawɔ ƒe nɔnɔme sia si sɔ kple ku me la, anyigbadzitɔwo avo tso Satana ƒe ŋusẽkpɔɖeamedzi me keŋkeŋ eye woate ŋu azu woƒe Fia aʋadziɖula si wodo ŋutikɔkɔe na la teviwo bliboe. Hafi woakpɔ eteƒe anyigba la nazu paradiso vivivi la, nu bubu aɖe ana woakpɔ dzidzɔ kple Fia la kple eƒe ŋugbetɔ la. Míadzro nudzɔdzɔ dodzidzɔname ma me le nyati si kplɔe ɖo me.


Petro Kple Anania Da Alakpa—Nu Kae Míate Ŋu Asrɔ̃ Tso Eme? | Fia Nu Viwòwo\nGBE BUBU Afrikaans Albanian Amharic Arabic Armenian Armenian (West) Aymara Bicol Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Gun Haitian Creole Hebrew Hiligaynon Hindi Hungarian Igbo Iloko Indonesian Isoko Italian Japanese Kikongo Kikuyu Kimbundu Kinyarwanda Kirghiz Kongo Korean Kwangali Latvian Lingala Lithuanian Luo Malagasy Maya Mongolian Myanmar Ngabere Norwegian Nzema Ossetian Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tajiki Tatar Telugu Tetun Dili Thai Tigrinya Tiv Totonac Tshiluba Tsonga Turkish Twi Ukrainian Urdu Vietnamese Xhosa Yoruba Zulu\nAbe ale si nènyae ene la, alakpadada fia be nàgblɔ nya aɖe si nènya be menye nyateƒe o. Èda alakpa kpɔa?— * Ame tsitsi aɖewo siwo lɔ̃ Mawu la gɔ̃ hã da alakpa kpɔ. Ðewohĩ ènya nu tso ame aɖe ŋu le Biblia me si da alakpa kpɔ. Eƒe ŋkɔe nye Petro; enye Yesu ƒe apostolo 12-awo dometɔ ɖeka. Na míadzro ŋutinya si ku ɖe nu si tae wòda alakpa ɖo la me kpɔ.\nEsi amewo va lé Yesu la, wokplɔe yi nunɔlagã la ƒe aƒe me. Ɣemaɣi la, eƒo zã ga wuieve to eŋu xoxo. Petro ge ɖe nunɔlagãa ƒe aƒea ƒe xɔxɔnu, ke ame aɖeke mekpɔe dze sii o. Dzo si wodo ɖe aƒea me wòna teƒea kɔ la na nunɔlagãa ƒe dɔlanyɔnuvi si ɖe mɔ na Petro wòge ɖe eme la kpɔe dze sii. Dɔlanyɔnuvia gblɔ nɛ be: ‘Wò hã ènɔ Yesu ŋu!’ Vɔvɔ̃ ɖo Petro wògblɔ be yemenɔ Yesu ŋu o.\nBiblia la gblɔ be emegbe la, “nyɔnuvi bubu kpɔe” eye wògblɔ be: ‘Ŋutsu sia nɔ Yesu ŋu.’ Petro gagblɔ ake be menye nyateƒee o. Esia megbe kpuie la, ame bubuwo te ɖe Petro ŋu hegblɔ nɛ be: “Nyateƒee, wo dometɔ ɖekae wò hã nènye.”\nPetro nɔ vɔvɔ̃m. Eya ta eda alakpa zi etɔ̃lia gblɔ be: “Nyemenya ŋutsu ma o!” Kasia koklo ku atɔ. Yesu trɔ kpɔ Petro, eye Petro ɖo ŋku edzi be Yesu gblɔ na ye gaƒoƒo ʋɛ aɖewo do ŋgɔ be: “Hafi koklo naku atɔ la, àgbe nu le gbɔnye zi etɔ̃.” Petro fa avi vevie. Evee ŋutɔ!\nÐe nu sia tɔgbi ate ŋu adzɔ ɖe dziwòa?— Tsɔe be èle suku eye nèsee sukuviwo le nu ƒom tso Yehowa Ðasefowo ŋu. Wo dometɔ ɖeka gblɔ be: “Womedoa gbe na aflaga o.” Ame bubu gblɔ be: “Womewɔa aʋa ɖe woƒe dukɔa ta o.” Eye bubu hã gblɔ be: “Menye Kristotɔwoe wonye o, elabena womeɖua Kristmas o.” Kasia wo dometɔ ɖeka trɔ ɖe ŋuwò hebia wò be: “Wò hã menye Yehowa Ðasefoe nènye oa?” Nya kae nàgblɔ?—\nHafi nu sia tɔgbi nadzɔ ɖe dziwò la, ele be nàdzra ɖo nyuie be nàte ŋu aɖo nya ŋu nyuie. Petro menɔ dzadzraɖoɖi o. Esia ta esi wotsɔ nyaa tui la, eda alakpa! Ke hã ese veve le nu si wòwɔ la ta vevie, eye Mawu tsɔe kee.\nAnania, si nye Yesu ƒe nusrɔ̃la gbãtɔwo dometɔ ɖeka la hã da alakpa. Gake Mawu metsɔe kee o, eye metsɔe ke srɔ̃a Safira hã o. Woa kple srɔ̃aŋutsua woɖoe koŋ be yewoada alakpa. Na míakpɔ nu si tae Mawu metsɔe ke Anania kple Safira o ɖa.\nEsi Yesu dzo le eƒe apostolowo gbɔ yi dziƒo le Mawu gbɔ ŋkeke ewo megbe la, ame 3,000 xɔ nyɔnyrɔ zu Kristotɔwo le Yerusalem. Ame geɖe tso didiƒewo va be yewoaɖu Pentekoste-ŋkekenyuia, eye esi wozu Yesu ƒe nusrɔ̃lawo megbe la, wodi be yewoaganɔ dua me vie be yewoasrɔ̃ nu geɖe tso yewoƒe xɔse yeyea ŋu. Eya ta Yesu ƒe nusrɔ̃lawo dometɔ aɖewo zã woawo ŋutɔwo ƒe ga tsɔ kpɔ wo dzi.\nAnania kple srɔ̃a dzra woƒe nunɔamesi aɖe be yewoatsɔ gaa akpe ɖe Kristotɔ yeyeawo ŋu. Esi Anania tsɔ gaa vɛ na apostoloawo la, egblɔ be ga si yewokpɔ tso nua dzadzra me la katãe nye ema. Gake menye nyateƒee o! Eɖe gaa ƒe ɖe le eme na eɖokui! Mawu na Petro nya esia, eya ta Petro gblɔ na Anania be: “Menye amewoe nèda alakpa na o, ke boŋ Mawue.” Enumake, Anania dze anyi ku! Gaƒoƒo etɔ̃ megbe la, srɔ̃a hã va. Gake esi menya nu si dzɔ ɖe srɔ̃aŋutsua dzi o ta la, eya hã da alakpa eye wòdze anyi ku.\nNufiame vevi aɖe le ŋutinya sia me na mí. Ele vevie be míato nyateƒe! Ɛ̃, ele be mí katã míasrɔ̃ nu tso nudzɔdzɔ sia me! Ke hã mí katã míedaa vo, vevietɔ ne míenye ɖeviwo. Ðe medzɔ dzi na wò be Yehowa lɔ̃ wò eye atsɔe ake wò abe ale si wòtsɔe ke Petro ene oa?— Gake ɖo ŋku edzi be, ele be míato nyateƒe. Ne míeda alakpa la, enye vodada gã, eya ta ele be míaɖe kuku na Mawu vevie be wòatsɔe ake mí. Anye nu mae Petro wɔ, eye wotsɔe kee. Ne míedze agbagba vevie be míagada alakpa azɔ o la, Mawu atsɔe ake míawo hã!\nDɔwɔwɔwo 2:38-42; 4:32-37; 5:1-11\nƉoe Ɖe Amewo Ɖoe Ɖe Amewo Petro Kple Anania Da Alakpa—Nu Kae Míate Ŋu Asrɔ̃ Tso Eme?


Luka 17 | Biblia Le Internet Dzi | Xexe Yeye Gɔmeɖeɖe\nNu siwo hea ame dea nu vɔ̃ me, tsɔtsɔke kple xɔse (1-6)\nKluvi gbɔlowo (7-10)\nWoda gbe le anyidɔléla ewo ŋu (11-19)\nMawu Fiaɖuƒea ƒe vava (20-37)\nMawu Fiaɖuƒe la “le mia dome” (21)\n‘Miɖo ŋku Lot srɔ̃ dzi’ (32)\n17 Eye wògblɔ na eƒe nusrɔ̃lawo be: “Nu siwo ahe amewo ade nu vɔ̃ me* la ava godoo. Gake baba na ame si dzi woato ava! 2 Ne wotsɔ té tsi ɖe kɔ nɛ hetsɔe ƒu gbe ɖe atsiaƒu me la, enyo nɛ wu be wòana ɖevi siawo dometɔ ɖeka nadze nu vɔ̃ me.+ 3 Mikpɔ mia ɖokui dzi nyuie. Ne nɔviwò wɔ nu vɔ̃ ɖe ŋuwò la, ka mo nɛ,+ eye ne etrɔ dzi me la, tsɔe kee.+ 4 Ne ewɔ nu vɔ̃ ɖe ŋuwò zi adre gɔ̃ hã le ŋkeke ɖeka me, eye wògatrɔ va gbɔwò zi adre gblɔ be, ‘Metrɔ dzi me’ la, ele be nàtsɔe akee.”+ 5 Ke apostoloawo gblɔ na Aƒetɔ la be: “Na míaƒe xɔse nadzi ɖe edzi.”+ 6 Eye Aƒetɔ la gblɔ be: “Ne xɔse le mia si de sinapi-ku* ƒe lolome nu la, ekema miagblɔ na ati* sia be, ‘Ho yi ɖadze atsiaƒu me!’ eye aɖo to mi.+ 7 “Mia dometɔ ka ƒe kluvie anɔ agble ŋlɔm alo anɔ lãwo kplɔm, eye ne etso agble gbɔ la, wòagblɔ nɛ be, ‘Va afii nànɔ kplɔ̃ ŋu aɖu nu zi ɖeka’? 8 Menye ɖe wòagblɔ nɛ boŋ be, ‘Wɔ nye fiẽnuɖuɖu nam, eye do akɔtawu nàsubɔm va se ɖe esime maɖu nu ano nu vɔ, eye esia megbe àte ŋu aɖu nu ano nu’ oa? 9 Ðe wòada akpe na kluvi la le esi wòwɔ dɔ siwo wode esi la ta? 10 Nenema kee miawo hã, ne miewɔ nu siwo katã woɖo na mi la, migblɔ be: ‘Kluvi gbɔlowo koe míenye. Nu si wòle be míawɔ lae míewɔ.’”+ 11 Esi wòyina Yerusalem la, eto Samaria kple Galilea dome. 12 Eye esi wòle gegem ɖe kɔƒe aɖe me la, anyidɔléla* ewo va do goe, gake wotsi tsitre ɖe adzɔge ɖaa.+ 13 Eye wokɔ gbe dzi gblɔ be: “Yesu, Nufiala, kpɔ nublanui na mí!” 14 Esi wòkpɔ wo la, egblɔ na wo be: “Miyi ɖatsɔ mia ɖokuiwo fia nunɔlawo.”+ Eye esi woyina la, wo ŋuti kɔ.+ 15 Esi wo dometɔ ɖeka kpɔ be yeƒe dɔa vɔ na ye la, etrɔ hele Mawu kafum lélele. 16 Eye wòva tsyɔ mo anyi ɖe Yesu ƒe afɔnu heda akpe nɛ. Samariatɔ hãe wònye.+ 17 Yesu bia be: “Menye ame ewoawo katã ŋutie kɔ oa? Ke ame asieke mamlɛawo ya ɖe? 18 Aleke wɔ wo dometɔ aɖeke megbugbɔ va tsɔ ŋutikɔkɔe na Mawu o, negbe dukɔ bubu me tɔ sia ko?” 19 Eye wògblɔ nɛ be: “Tso nàdzo, wò xɔse na nèhaya.”+ 20 Esi Farisitɔwo biae be ɣekaɣie Mawu Fiaɖuƒea ava hã la,+ eɖo eŋu na wo be: “Mawu Fiaɖuƒe la mava ame sia ame nakpɔ gaglãa o, 21 eye amewo magblɔ be, ‘Ele afii!’ alo ‘Afi mɛ!’ o. Elabena kpɔ ɖa, Mawu Fiaɖuƒe la le mia dome.”+ 22 Eye wògblɔ na nusrɔ̃lawo be: “Ŋkekewo li gbɔna, esime miadi be yewoakpɔ Amegbetɔvi la ƒe ŋkekeawo dometɔ ɖeka, gake miakpɔe o. 23 Eye amewo agblɔ na mi be, ‘Mikpɔ ɖa, ele afi mɛ!’ alo ‘Mikpɔ ɖa, ele afii!’ Migado go o, eye migadze wo yome o.+ 24 Elabena ale si ko dzi kea dzo eye wòklẽna tso dziƒo ƒe go ɖeka dzi yia dziƒo ƒe go bubu dzi la, nenema kee Amegbetɔvi+ la anɔ le eƒe ŋkeke la dzi.+ 25 Gake gbã la, ele nɛ be wòakpe fu geɖe, eye dzidzime sia agbee.+ 26 Eye abe ale si wònɔ le Noa ƒe ŋkekeawo me ene la,+ nenema kee wòanɔ le Amegbetɔvi la ƒe ŋkekeawo me:+ 27 wonɔ nu ɖum, wonɔ nu nom, ŋutsuwo nɔ srɔ̃ ɖem, wonɔ nyɔnuwo tsɔm na be woaɖe, va se ɖe ŋkeke si dzi Noa ge ɖe aɖakaʋua me,+ eye Tsiɖɔɖɔa va, eye wòtsrɔ̃ wo katã.+ 28 Nenema kee wònɔ le Lot ƒe ŋkekeawo me:+ wonɔ nu ɖum, wonɔ nu nom, wonɔ nu ƒlem, wonɔ nu dzram, wonɔ nu ƒãm, wonɔ xɔ tum. 29 Ke le ŋkeke si dzi Lot do go le Sodom la, dzo kple dzokpe dza tso dziƒo va tsrɔ̃ wo katã.+ 30 Nenema kee wòanɔ le gbe si gbe Amegbetɔvi la aɖe eɖokui afia.+ 31 “Le ŋkeke ma dzi la, ame si le xɔ ta, evɔ eƒe nuwo le xɔa me la, megaɖi va be yeatsɔ wo o, eye ame si le agble me la hã megatrɔ va nu siwo le megbe la gbɔ o. 32 Miɖo ŋku Lot srɔ̃ dzi.+ 33 Ame sia ame si di be yeakpɔ yeƒe agbe* ta la abui, ke ame sia ame si abui la axɔe ɖe agbe.+ 34 Mele egblɔm na mi be, le zã ma me la, ame eve amlɔ aba ɖeka dzi; woakplɔ ɖeka, ke woagblẽ evelia ya ɖi.+ 35 Nyɔnu eve anɔ wɔ tum le té ɖeka dzi; woakplɔ ɖeka, gake woagblẽ evelia ya ɖi.” 36 *—— 37 Eya ta wobiae be: “Aƒetɔ, afi kae?” Egblɔ na wo be: “Afi si nu kuku le la, afi mae hɔ̃wo hã ƒoa ƒu ɖo.”+\n^ Egɔmeɖeɖe tẽe, “azu nukikli na amewo.”\n^ Enye gboti ƒomevi aɖe si tea ŋu kɔna dea meta 6 eye eƒe kutsetsewo biãna alo nɔa yibɔ.


Subɔsubɔ si Dzea Mawu Ŋu | Biblia ƒe Nufiafia\nSubɔsubɔ si Dzea Mawu Ŋu\nÐe subɔsubɔhawo katã dzea Mawu ŋua?\nAleke míawɔ adze si subɔsubɔha vavãtɔ?\nAmekawoe nye Mawu subɔla vavãwo le anyigba dzi egbea?\n1. Viɖe kae míakpɔ ne míesubɔ Mawu alesi dze?\nYEHOWA MAWU tsɔa ɖe le eme na mí vevie eye wòdi be mɔfiame si yenaa mí lɔlɔ̃tɔe la naɖe vi na mí. Ne míesubɔe alesi dze la, míakpɔ dzidzɔ geɖe le agbe me eye míaƒo asa na kuxi geɖe hã. Azɔ hã, ayra mí eye wòakpe ɖe mía ŋu. (Yesaya 48:17) Gake subɔsubɔha gbogbo aɖewo li siwo gblɔna be yewofiaa nyateƒea tso Mawu ŋu. Evɔ nusi wofiana ku ɖe amesi Mawu nye kple nusi wòdi tso mía si ŋu la to vovo kura tso wo nɔewo gbɔ.\n2. Aleke míawɔ anya mɔ nyuitɔ si dzi míato asubɔ Yehowa, eye kpɔɖeŋu kae akpe ɖe mía ŋu be esia me nakɔ na mí?\n2 Aleke nàwɔ anya mɔ nyuitɔ si dzi nàto asubɔ Yehowa? Mehiã be nàsrɔ̃ nu tso subɔsubɔha siwo katã li ƒe nufiafiawo ŋu ahatsɔ wo asɔ kple wo nɔewo hafi anya o. Nusi wòhiã be nàwɔ koe nye be nàsrɔ̃ nusi tututu Biblia fia tso subɔsubɔha vavãtɔ ŋu. Míawɔ esia ƒe kpɔɖeŋu ale: Ga manyomanyo alo kantafit si amewo tso le bebeme bɔ ɖe dukɔ geɖe me. Ne wode dɔ asi na wò be nàtia ga manyomanyo mawo tso nyuiawo dome la, aleke nàwɔ akpɔ wo adze sii? Ðe wòhiã be nàlé ga manyomanyo ƒomevi vovovo siwo li la katã ƒe nɔnɔme ɖe susu mea? Mehiã o. Anyo wu ne èzã ɣeyiɣia tsɔ srɔ̃ nu tso alesi ga nyuia ƒe nɔnɔme le boŋ ŋu. Ne ènya nusiwo ade dzesi ga nyuia vɔ la, ekema àte ŋu akpɔ manyomanyoawo adze sii bɔbɔe. Nenema ke ne míesrɔ̃ alesi míawɔ akpɔ subɔsubɔha vavãtɔ adze sii la, ana míate ŋu akpɔ alakpasubɔsubɔhawo hã adze sii bɔbɔe.\n3. Nukae Yesu gblɔ be ele be míawɔ hafi Mawu nakpɔ ŋudzedze ɖe mía ŋu?\n3 Ele vevie be míasubɔ Yehowa le mɔ si dze eŋu nu. Ame geɖe xɔe se be subɔsubɔhawo katã dzea Mawu ŋu, gake menye nenemae Biblia fia kura o. Egbɔgblɔ kple nu be Kristotɔe yenye ɖeɖe kura gɔ̃ hã mesu o. Yesu gblɔ be: “Menye amesiame, si le gbɔgblɔm nam bena: Aƒetɔ! Aƒetɔ! ayi ɖe dziƒofiaɖuƒe la me o, negbe amesi le Fofonye, si le dziƒowo la, ƒe lɔlɔ̃nu wɔm la koe.” Eyata hafi Mawu nakpɔ ŋudzedze ɖe mía ŋu la, ele be míasrɔ̃ nusi Mawu di tso mía si eye míawɔ ɖe edzi. Yesu yɔ amesiwo mewɔa Mawu ƒe lɔlɔ̃nu o la be wonye “nu madzɔmadzɔ wɔlawo.” (Mateo 7:21-23) Viɖe ŋutɔŋutɔ aɖeke mele alakpasubɔsubɔ ŋu o, abe alesi ko viɖe mele ga manyomanyo hã ŋu o ene. Esi vloe wue nye be, alakpasubɔsubɔhawo kplɔa ame yia afɔku me.\n4. Nukae Yesu fia tso mɔ eveawo ŋu, eye afikae mɔawo dometɔ ɖesiaɖe kplɔa ame yinae?\n4 Yehowa tsɔ agbe mavɔ ƒe mɔnukpɔkpɔ ɖo amesiame si le anyigba dzi la ŋkume. Gake hafi míakpɔ agbe mavɔ le Paradiso me la, ele be míasubɔ Mawu le mɔ nyuitɔ nu eye míanɔ agbe fifia abe alesi wòdi ene. Nublanuitɔe la, ame geɖe gbe esia wɔwɔ. Esia tae Yesu gblɔ be: “Miyi ɖe agbo bii la me; elabena agbo la keke, eye mɔ la le gbadza, si kplɔa amewo yina ɖe tsɔtsrɔ̃ me, eye ame geɖewo nye amesiwo le edzi yina ɖe eme. Elabena agbo la le biie, eye mɔ la hã xaxa, si kplɔa amewo yina ɖe agbe la me, eye ame ʋɛwo nye amesiwo kpɔnɛ.” (Mateo 7:13, 14) Subɔsubɔha vavãtɔ kplɔa ame yia agbe mavɔ me. Alakpasubɔsubɔ ya kplɔa ame yia tsɔtsrɔ̃ me. Yehowa medi be ame aɖeke natsrɔ̃ o, ema tae wòle mɔnukpɔkpɔ nam amewo katã le afisiafi be woasrɔ̃ nu tso ye ŋu ɖo. (Petro II, 3:9) Eyata nya lae nye be alesi míesubɔa Mawui ana míakpɔ agbe loo alo ana míatsrɔ̃.\nALESI NÀWƆ AKPƆ SUBƆSUBƆHA VAVÃTƆ ADZE SII\n5. Aleke míawɔ akpɔ amesiwo le subɔsubɔha vavãtɔ me adze sii?\n5 Aleke míawɔ ake ɖe ‘agbe mavɔ mɔ’ la ŋu? Yesu gblɔ be amesiwo le subɔsubɔha vavãtɔ me ƒe agbenɔnɔ ye ade dzesi wo. Egblɔ be: “Mitsɔ woƒe tsetsewo dze si wo. . . . Ati nyui sia ati nyui tsea ku nyui.” (Mateo 7:16, 17) Ne míagblɔe bubui la, míate ŋu akpɔ amesiwo le subɔsubɔha vavãtɔ me adze sii to woƒe dzixɔsewo kple woƒe agbenɔnɔ dzi. Togbɔ be amesiwo le subɔsubɔha vavãtɔ me mede blibo o eye wowɔa vodada hã la, ƒuƒoƒo bliboa katã dzea agbagba be yewoawɔ Mawu ƒe lɔlɔ̃nu. Na míadzro nu ade aɖewo siwo ade dzesi amesiwo le subɔsubɔha vavãtɔ me la me akpɔ.\n6, 7. Aleke Mawu subɔlawo bua Biblia lae, eye aleke Yesu ɖo kpɔɖeŋu le esia gomee?\n6 Biblia la dzie Mawu subɔla vavãwo tua woƒe nufiafiawo ɖo. Biblia ŋutɔ gblɔ be: “Ŋɔŋlɔ sia ŋɔŋlɔ, si tso Mawu ƒe gbɔgbɔ me la, enyo hã na nufiafia, na mokaka, na ɖɔɖɔɖo, na amehehe, si le dzɔdzɔenyenye me, bene Mawu ƒe ame la nade blibo, eye wòanɔ dzadzraɖoɖi hena dɔ nyui sia dɔ nyui wɔwɔ.” (Timoteo II, 3:16, 17) Apostolo Paulo ŋlɔ na nɔvia Kristotɔwo be: “Esime miexɔ mawunya, si miese le mía nu la, miexɔe abe amewo ƒe nya ene o, ke boŋ abe Mawu ƒe nya ene, abe alesi wònye Mawu ƒe nya vavã . . . ene.” (Tesalonikatɔwo I, 2:13) Eyata menye amegbetɔwo ƒe nukpɔsusuwo alo woƒe kɔnuwo dzie wotu subɔsubɔha vavãtɔ ƒe dzixɔsewo kple nuwɔnawo ɖo o. Ke boŋ Mawu ƒe Nya, Biblia, si tso gbɔgbɔ me, dzie wotui ɖo.\n7 Yesu Kristo ɖo kpɔɖeŋu nyuitɔ ɖi esi wòtu eƒe nufiafiawo ɖe Mawu ƒe Nya la dzi. Esi wònɔ gbe dom ɖa na Fofoa si le dziƒo la, egblɔ nɛ be: “Wò nya la enye nyateƒe.” (Yohanes 17:17) Yesu xɔ Mawu ƒe Nya la dzi se, eye nusianu si wòfia wɔ ɖeka kple nusiwo le Ŋɔŋlɔawo me. Yesu gblɔna enuenu be: “Woŋlɔ ɖi bena.” (Mateo 4:4, 7, 10) Ne Yesu gblɔ nya ma ko la, eyɔa nya siwo le ŋɔŋlɔ aɖe me. Nenema kee Mawu ƒe ame siwo li egbea mefiaa woa ŋutɔwo ƒe susuwo o. Woxɔe se be Mawu ƒe Nyae Biblia la nye, eyata wotua woƒe nufiafiawo ɖe emenyawo dzi pɛpɛpɛ.\n8. Tadedeagu na Yehowa bia be woawɔ nuka?\n8 Amesiwo le subɔsubɔha vavãtɔ me la subɔa Yehowa ɖeka ko eye wofiaa eƒe ŋkɔa amewo. Yesu gblɔ be: “Aƒetɔ [Yehowa], wò Mawu la, nade ta agu na, eye eya ɖeka ko nasubɔ.” (Mateo 4:10) Eyata Yehowa ɖeka koe Mawu subɔlawo dea ta agu na. Tadedeagu ƒe akpa aɖee wònye be woana amewo nanya Mawu vavã la ƒe ŋkɔ kple amesi tututu wònye. Psalmo 83:19 gblɔ be: “Ŋkɔwòe nye Yehowa, eye wò ɖeɖe koe ɖo kpo ɖe anyigba blibo la dzi!” Yesu ɖo kpɔɖeŋu ɖi na mí esi wòkpe ɖe amewo ŋu wonya Mawu ƒe ŋkɔ, abe alesi eya ŋutɔ gblɔe le gbedodoɖa me ene be: “Meɖe wò ŋkɔ la ɖe go fia amesiwo nèɖe tso xexeame nam.” (Yohanes 17:6) Nenema kee egbea amesiwo le subɔsubɔha vavãtɔ me fiaa amewo be woanya Mawu ƒe ŋkɔ, eƒe tameɖoɖowo, kple eƒe nɔnɔmewo.\n9, 10. Mɔ kawo nue Kristotɔ vavãwo ɖea lɔlɔ̃ fiaa wo nɔewo le?\n9 Mawu ƒe amewo ɖea lɔlɔ̃ vavãtɔ fiaa wo nɔewo. Yesu gblɔ be: “Esia me amewo katã woanyae le bena, nye nusrɔ̃lawo mienye, ne lɔlɔ̃ le mia dome.” (Yohanes 13:35) Lɔlɔ̃ sia nɔ ƒe alafa gbãtɔ me Kristotɔwo dome. Lɔlɔ̃ sia si Mawu fia wo la nɔa wo me eɖanye gbegbɔgblɔ kae wodona, ɖoƒe kae wole, alo dukɔ ka mee wotso o, eye wòtea wo vaa nɔviwo dome ɖekawɔwɔ sẽŋu aɖe si me megblẽna o me. (Kolosetɔwo 3:14) Míekpɔa nɔviwo ƒe habɔbɔ si me tɔwo lɔ̃a wo nɔewo alea le alakpasubɔsubɔhawo me o. Nukatae míegblɔe alea? Wowua wo nɔewo le dukɔ me masɔmasɔwo alo gbegbɔgblɔ vovovo dolawo dome masɔmasɔwo ta. Gake Kristotɔ vavãwo ya metsɔa lãnuwo ɖe wo nɔvi Kristotɔwo alo ame bubu aɖeke ŋu o. Biblia la gblɔ be: “Esia me mawuviwo kple abosamviwo dze ƒã le. Amesiame, si mewɔa nu dzɔdzɔe o, kple amesi ke melɔ̃a nɔvia o la, metso Mawu me o. . . . [Ele be] míalɔ̃ mía nɔewo; menye abe Kain, si tso vɔ̃ɖitɔ la me, eye wòwu nɔvia la ene o.”—Yohanes I, 3:10-12; 4:20, 21.\n10 Nyateƒee wònye be lɔlɔ̃ vavã si anɔ ame me mefia be woagawu ame o ko evɔ o. Kristotɔ vavãwo zãa woƒe ɣeyiɣi, ŋusẽ, kple nunɔamesiwo hã tsɔ kpena ɖe amewo ŋu eye wodea dzi ƒo na wo nɔewo. (Hebritɔwo 10:24, 25) Wokpena ɖe wo nɔewo ŋu ne woɖo xaxa me, eye woɖia anukware na amewo katã. Le nyateƒe me la, wowɔna ɖe Biblia ƒe nuxlɔ̃ame si gblɔ be ‘woawɔ nyui na amesiame’ dzi le woƒe agbenɔnɔ me.—Galatiatɔwo 6:10.\n11. Nukata wòle vevie be woaxɔ Yesu Kristo be eya dzie Mawu ato ana ɖeɖe amewo?\n11 Kristotɔ vavãwo xɔ Yesu Kristo be eya dzie Mawu ato ana ɖeɖe amewo. Biblia gblɔ be: “Menye ame bubu aɖeke me xɔxɔ la le o; elabena ŋkɔ bubu aɖeke mele dziƒoa te, si wona amegbetɔwo, le esi me wòle be, míakpɔ xɔxɔ la le o.” (Dɔwɔwɔwo 4:12) Míekpɔe le Ta 5 lia me be Yesu tsɔ eƒe agbe xe tafee ɖe ameƒomea me tɔ toɖolawo ta. (Mateo 20:28) Azɔ hã Yesue nye amesi Mawu tia be wòanye dziƒo Fiaɖuƒea ƒe Fia si aɖu anyigba bliboa dzi. Hafi míakpɔ agbe mavɔ la, Mawu di be míaɖo to Yesu ahawɔ ɖe eƒe nufiamewo dzi. Esia tae Biblia gblɔ be: “Amesi xɔa Via dzi sena la, agbe mavɔ le esi; amesi meɖoa to Via o la, makpɔ agbe o.”—Yohanes 3:36.\n12. Nukae wòfia be woaganye xexeame ƒe akpa aɖeke o?\n12 Mawu subɔla vavãwo menye xexe sia ƒe akpa aɖeke o. Esi wokplɔ Yesu yi ʋɔnui le Roma-dziɖula Pilato ŋkume la, egblɔ be: “Nye fiaɖuƒe metso xexe sia me o.” (Yohanes 18:36) Eyata dukɔ ka ke mee Yesu yomedzela vavãwo ɖale o, womedea akpa aɖeke dzi kura le xexe sia me dunyahenyawo me o, elabena Fiaɖuƒe si le dziƒo la teviwoe wonye. Womeƒoa wo ɖokui ɖe xexe sia me ʋawɔwɔwo me o. Gake Yehowa subɔlawo mexea mɔ ɖe nusi ame bubuwo ya di be yewoawɔ, abe dunyaheha aɖe me nɔnɔ, dziɖuɖu ƒe ɖoƒe aɖe didi, alo akɔdada ene, nu o. Mawu subɔla vavãwo medea akpa aɖeke dzi le dunyahenyawo me o, ke hã, wowɔna ɖe dukɔa ƒe sewo dzi pɛpɛpɛ. Nukatae? Elabena Mawu ƒe Nya la de se na wo be ‘woabɔbɔ wo ɖokui na dziɖuɖu siwo ŋusẽ li na.’ (Romatɔwo 13:1) Ne edzɔ be nusi dukɔ aɖe ƒe dziɖulawo bia be woawɔ la tsi tre ɖe nusi Mawu bia be woawɔ ŋu la, Mawu subɔla vavãwo srɔ̃a apostoloawo ƒe kpɔɖeŋu, amesiwo gblɔ be: “Ele be, woabu Mawu awu amewo.”—Dɔwɔwɔwo 5:29; Marko 12:17.\n13. Aleke Yesu yomedzela vavãwo bua Mawu ƒe Fiaɖuƒeae, eye le esia ta nukae wowɔna?\n13 Yesu yomedzela vavãwo ɖea gbeƒã be Mawu ƒe Fiaɖuƒeae nye ameƒomea ƒe mɔkpɔkpɔ ɖeka kolia. Yesu gblɔe ɖi be: “Woaɖe gbeƒã fiaɖuƒeŋutinya nyui sia afia amewo le xexe blibo la katã me, bena wòanye ɖaseɖiɖi na dukɔwo katã, eye ekema nuwuwu aɖo.” (Mateo 24:14) Yesu Kristo yomedzela vavãwo medea dzi ƒo na amewo be woakpɔ dziɖula siwo nye amegbetɔwo sinu hena woƒe kuxiwo gbɔ kpɔkpɔ o, ke boŋ woɖea gbeƒã be Mawu ƒe Fiaɖuƒe si le dziƒo koe nye ameƒomea ƒe mɔkpɔkpɔ. (Psalmo 146:3) Dziɖuɖu dzɔdzɔe mae Yesu nɔ mía fiam be míado gbe ɖa abia be wòava esi wògblɔ be: “Wò fiaɖuƒe nava! Woawɔ wò lɔlɔ̃nu le anyigba dzi, sigbe alesi wowɔna le dziƒo ene!” (Mateo 6:10) Mawu ƒe Nya la gblɔe ɖi be Fiaɖuƒe ma si le dziƒo “agbã fiaɖuƒe [siwo li fifia] katã, eye wòagblẽ wo, ke eya ŋutɔ anɔ anyi tegbee.”—Daniel 2:44.\n14. Subɔsubɔha kae nèkpɔ be woawoe ɖo mawusubɔla vavãwo ƒe nudidiawo gbɔ?\n14 Va ɖo afisia la, bia ɖokuiwò be: ‘Subɔsubɔha kae tua eƒe nufiafia ɖesiaɖe ɖe Biblia dzi eye wòfiaa Yehowa ƒe ŋkɔ amewo? Habɔbɔ ka me tɔwoe ɖea lɔlɔ̃ fiaa wo nɔewo abe alesi Mawu fia wo ene, siwo xɔa Yesu dzi sena, siwo menye xexeame ƒe akpa aɖeke o, eye woɖea gbeƒã be Mawu ƒe Fiaɖuƒeae nye ameƒomea ƒe mɔkpɔkpɔ vavã ɖeka kolia? Le subɔsubɔha siwo katã le anyigba dzi dome la, wo dometɔ kae ɖo nudidi siawo katã gbɔ?’ Eme kɔ ƒã be Yehowa Ðasefowoe.—Yesaya 43:10-12.\n15. Nuka dim Mawu le tsɔ kpe ɖe exɔxɔse be eyama li ŋu?\n15 Mawu dzixɔxɔse ɖeɖe dzaa mefia be ame ƒe nu adze eŋu o. Le nyateƒe me la, Biblia gblɔ be gbɔgbɔ vɔ̃wo gɔ̃ hã xɔe se be Mawu li. (Yakobo 2:19) Gake edze ƒã be womewɔa Mawu ƒe lɔlɔ̃nu o, eyata Mawu mekpɔa ŋudzedze ɖe wo ŋu o. Be Mawu nakpɔ ŋudzedze ɖe mía ŋu la, menye ɖeko wòle be míaxɔ edzi ase ko evɔ o, ke ele be míawɔ eƒe lɔlɔ̃nu hã. Ehiã hã be míado le alakpasubɔsubɔ me ava subɔsubɔha vavãtɔ me.\n16. Nukae wòle be ame nawɔ tso alakpasubɔsubɔhawo ƒe nuwɔnawo ŋu?\n16 Apostolo Paulo ɖee fia be mele be míakpɔ gome le alakpasubɔsubɔhawo ƒe nuwɔna aɖeke me o. Eŋlɔ bena: “Mido go le wo dome, eye miɖe mia ɖokui ɖa, Aƒetɔ la gblɔe, eye migaka asi nu makɔmakɔ ŋuti o, eye nye la maxɔ mi.” (Korintotɔwo II, 6:17; Yesaya 52:11) Eyata Kristotɔ vavãwo tsria nuwɔna ɖesiaɖe si do ƒome kple alakpasubɔsubɔ.\n17, 18. Nukae nye “Babilon gã la,” eye nukatae wòhiã kpata be ‘woado go tso eme’?\n17 Biblia ɖee fia be alakpasubɔsubɔha vovovoawo katã le “Babilon gã la” me. * (Nyaɖeɖefia 17:5) Ŋkɔ ma na míeɖoa ŋku blema Babilon dugã la dzi, afisi alakpasubɔsubɔ dze egɔme tsoe le Noa ƒe ŋkekea me Tsiɖɔɖɔa megbe. Nufiafia kple nuwɔna siwo le alakpasubɔsubɔhawo me egbea la dometɔ geɖe dze egɔme tso blema ke le Babilon. Le kpɔɖeŋu me, Babilontɔwo dea ta agu na mawuɖekaetɔ̃, alo mawu etɔ̃ ƒokpliwo. Egbea Mawuɖekaetɔ̃ ƒe nufiafia koŋue nye subɔsubɔha geɖe ƒe nufiafia vevitɔ. Gake Biblia fia eme kɔ ƒã be Mawu vavã ɖeka, Yehowa, koe li, eye be Yesu Kristo enye Via. (Yohanes 17:3) Babilontɔwo xɔe se hã be luʋɔ makumaku aɖe le amegbetɔwo si si yia edzi nɔa agbe le ku megbe eye be ate ŋu ava kpe fu le teƒe aɖe si wowɔa fu amewo le. Egbea wofiaa luʋɔ alo gbɔgbɔ makumaku si ate ŋu ava kpe fu le dzomavɔ me ƒe dzixɔse sia le subɔsubɔha akpa gãtɔ me.\n18 Esi wònye be blema Babilontɔwo ƒe subɔsubɔ va kaka ɖe xexeame katã ta la, woate ŋu ayɔ egbegbe alakpasubɔsubɔ ƒe xexemefiaɖuƒea be Babilon Gã wòasɔ. Eye Mawu gblɔe ɖi be alakpasubɔsubɔhawo ƒe fiaɖuƒe sia ƒe nuwuwu ava zi ɖeka kpoyi. (Nyaɖeɖefia 18:8) Eyata èkpɔ nusita wòle vevie be nàɖe ɖokuiwò ɖa tso Babilon Gã la ƒe nuwɔna ɖesiaɖe mea? Yehowa Mawu di be ‘nàdo go tso eme’ kaba esi ɣeyiɣia gakpɔtɔ li na esia wɔwɔ.—Nyaɖeɖefia 18:4.\nNe èwɔ ɖeka kple Yehowa ƒe amewo subɔe la, viɖe si nàkpɔ asɔ gbɔ boo wu nusianu si ato ŋuwò\n19. Viɖe kae Yehowa subɔsubɔ ana nàkpɔ?\n19 Ne èwɔ nyametsotso be yeado le alakpasubɔsubɔ me la, ame aɖewo magalɔ̃ wò nya o. Gake ne èwɔ ɖeka kple Yehowa ƒe amewo subɔe la, viɖe si nàkpɔ asɔ gbɔ boo wu nusianu si ato ŋuwò fifia. Abe alesi wònɔ le Yesu ƒe nusrɔ̃la gbãtɔwo, amesiwo gblẽ nu bubuwo ɖi heva dze eyome, gome ene la, àva kpɔ gbɔgbɔ me nɔviŋutsu kple nɔvinyɔnu geɖe. Àva zu xexeame katã ƒe ƒome gã si me tɔwo nye Kristotɔ miliɔn geɖe siwo ɖea lɔlɔ̃ vavãtɔ fiaa wo nɔewo la dometɔ ɖeka. Eye mɔkpɔkpɔ dodzidzɔname sia asu asiwò be nànɔ ‘agbe mavɔ le nuɖoanyi si gbɔna me.’ (Marko 10:28-30) Ðewohĩ le ɣeyiɣi aɖe megbe la, amesiwo gbe wò le wò dzixɔsewo ta ava dzro Biblia ƒe nufiafiawo me eye woawo hã woava zu Yehowa subɔlawo.\n20. Mɔkpɔkpɔ kae le amesiwo le subɔsubɔha vavãtɔ me la si ɖe etsɔme ŋu?\n20 Biblia fia nu be eteƒe madidi o, Mawu ahe nuɖoanyi vɔ̃ɖi sia ava nuwuwui eye wòana nuɖoanyi dzɔdzɔe yeye si le eƒe Fiaɖuƒea ƒe dziɖuɖu te la naxɔ ɖe eteƒe. (Petro II, 3:9, 13) Aleke gbegbe xexe ma me nɔnɔ avivii enye si! Eye le nuɖoanyi yeye dzɔdzɔe ma me la, subɔsubɔ ɖeka pɛ koe anɔ anyi, si nye tadedeagu vavãtɔ ɖeka kolia la. Ðe nunya manɔ eme be nàwɔ afɔɖeɖe siwo hiã la fifia be nàva wɔ ɖeka kple amesiwo le subɔsubɔha vavãtɔ me oa?\nAMESIWO SUBƆA MAWU VAVÃ LA\ntua woƒe nufiafiawo ɖe Biblia la dzi\nsubɔa Yehowa ɖeka ko eye wofiaa eƒe ŋkɔa amewo\nɖea lɔlɔ̃ vavãtɔ fiaa wo nɔewo\nxɔ Yesu be eya dzie Mawu ato ana ɖeɖe amewo\nmenye xexe sia ƒe akpa aɖeke o\nɖea gbeƒã be Mawu ƒe Fiaɖuƒeae nye ameƒomea ƒe mɔkpɔkpɔ ɖeka kolia\n^ mm. 17 Àkpɔ nyatakaka bubuwo ku ɖe nusita Babilon Gã la tsi tre ɖi na alakpasubɔsubɔ ƒe xexemefiaɖuƒe ŋu le Megbenyawo me, le axa 219-20.\nSubɔsubɔha vavã ɖeka koe li.—Mateo 7:13, 14.\nSubɔsubɔha vavãtɔ ƒe nufiafia kple nuwɔnawoe woatsɔ adze sii.—Mateo 7:16, 17.\nYehowa Ðasefowo ƒe subɔsubɔ dzea Mawu ŋu.—Yesaya 43:10.


Ale Si Nàkpɔ Video Si Nèdi | TV.JW.ORG\nÀte ŋu akpɔ tv.jw.org ƒe videowo le Video Si Nèdi ɣesiaɣi. Àte ŋu atɔ videoa sẽe, ana wòayi megbe alo ayi ŋgɔ. Àte ŋu akpɔ video ɖeka alo esiwo katã le ƒuƒoƒo aɖe me. Zi Video Si Nèdi dzi ne nàkpɔ videowo ƒe hatsotso siwo li. Zɔ ɖe mɔfiame siwo gbɔna dzi nàtsɔ adi video aɖe ahakpɔe:\nAle Si Nàwɔ Akpɔ Video Si Wodo Bobloe\nAle Si Nàwɔ Ake Ðe Video Aɖe Ŋu\nNe èzi Video Si Nèdi dzi gbã la, video siwo wodo bobloe la ƒe akpaa dzi foto gã aɖe adze. Le sekɛnd ʋɛ aɖe megbe la, video bubu ava xɔ ɖe eteƒe, eye video vovovowo anɔ wo nɔewo ɖɔlim nenema ko. Video siwo wodo bobloe la dometɔ aɖewo anye video yeyewo. Gake wo dometɔ aɖewo hã anye esiwo míazã le míaƒe kwasiɖa sia kwasiɖa ƒe hame ƒe kpekpewo me.\nZi video siwo wodo bobloe la ƒe fotoa dzi. Videoa ƒe hatsotso, eƒe ŋkɔ kple ɣeyiɣi si wòaxɔ la ava xɔ ɖe eteƒe.\nZi Ƒoe dzi ne videoa naƒo. (De Dzesii: Le iOS kple Android asitelefonwo kple tablɛtwo hã dzi la, ahiã be nàzi Ƒoe ƒe dzesia dzi ne edze ale be wòaƒo.)\nVideowo ƒe hatsotsowo adze le video si wodo bobloe le Video Si Nèdi la te. Hatsotso ɖe sia ɖe ƒe ŋkɔ kple eƒe foto adze. Àte ŋu akpɔ video aɖewo le hatsotso vovovowo me. Le kpɔɖeŋu me, àte ŋu akpɔ video si nye Vi Nudomegblẽlaa Trɔ Gbɔ le Filmwo, Ƒome kple Sɔhɛwo me.\nHe nutianua yi gɔme be nàkpɔ hatsotsoawo.\nZi hatsotsoa ƒe fotoa alo eƒe ŋkɔ dzi ne wòaʋu. Ne hatsotsoa ƒe fotoa dze gã le etame la, àkpɔ eƒe ŋkɔ kple nyatakaka bubu aɖewo. Le foto gãa te la, àkpɔ videowo ƒe ƒuƒoƒo siwo le videowo ƒe hatsotso ma me.\nKɔmpiuta alo tablɛt: Zi Aŋutrɔvi Miametɔ alo Aŋutrɔvi Ðusimetɔ dzi ne èdi be yeakpɔ video siwo katã le ƒuƒoƒo aɖe me.\nAsitelefon deŋgɔ: Ƒuƒoƒoa ƒe video gbãtɔ adze. Ne èdi be yeakpɔ video bubu siwo le ƒuƒoƒo ma me la, zi Kpɔ Bubuwo dzi.\nZi video ƒe foto gã si adze le etame la ƒe fotoa alo eƒe ŋkɔ dzi nàtsɔ atia videoa. Videoa ƒe ŋkɔ, eŋuti nyatakaka kple ɣeyiɣi si wòaxɔ adze le videoa ƒe foto la gbɔ.\nZi Ƒoe dzi ne wòaƒo videoa na wò. (De Dzesii: Le iOS kple Android asitelefonwo kple tablɛtwo hã dzi la, ahiã be nàzi Ƒoe ƒe dzesia dzi ne edze ale be wòaƒo.)\nAɖaŋuɖoɖo: Àte ŋu atiae be yeanɔ videowo ƒom ɖekaɖeka, eye àte ŋu azi Ƒo Wo Katã si dzena le afi ma hã dzi ale be video siwo katã le ƒuƒoƒo ɖeka me naƒo.\nDe Dzesii: Videoawo adzudzɔ ƒoƒo ne eƒo esiwo katã le ƒuƒoƒoa me vɔ.\nNe Ƒo Wo Katã ye nètia la, àte ŋu azi Yi Megbe ƒe dzesia dzi ale be wòatrɔ ayi ƒuƒoƒo ma ƒe video si do ŋgɔ na esi le ƒoƒom la dzi.\nNe Ƒo Wo Katã ye nètia la, àte ŋu azi Yi Ŋgɔgbe ƒe dzesia dzi ale be wòatrɔ ayi ƒuƒoƒo ma ƒe video si kplɔ esi le ƒoƒom ɖo la dzi.\nNe èle video ƒom le akpa si nye Video Si Nèdi la, àte ŋu awɔ nu siwo gbɔna:\nKɔmpiuta: Ne èdi be videoa nekeke la, zi Ʋui Gbadza ƒe dzesi si le videoƒonua dzi la dzi.\nTablɛt alo asitelefon deŋgɔwo: Ne èdi be videoa neʋu gbadzaa la, te asi ɖe videoa ƒe afi aɖe, eye nàzi Ʋui Gbadza ƒe dzesia dzi ne edze.\nKɔmpiuta: Ne èdi be wòagbugbɔ ayi eƒe lolome xoxotɔ me la, zi Escape alo Échap dzi alo tsɔ nutianua ɖo videoa dzi eye nàzi Lolome Xoxotɔ ƒe dzesia dzi.\niOS: Ne èdi be wòagbugbɔ ayi eƒe lolome xoxotɔ me la, zi Lolome Xoxotɔ ƒe dzesia dzi.\nAndroid: Ne èdi be wòagbugbɔ ayi eƒe lolome xoxotɔ me la, te asi ɖe videoa ƒe afi aɖe, eye nàzi Yi Megbe ƒe dzesia dzi.\nWindows Mobile: Ne èdi be wòagbugbɔ ayi eƒe lolome xoxotɔ me la, zi Yi Megbe ƒe dzesia dzi.\nZi Tɔ Sẽe ne videoa natɔ.\nZi Ƒoe dzi ne video nayi ƒoƒo dzi.\nNe èdi be yeakpɔ videoa ƒe akpa bubu la, he kpevi nogoe si fiaa afi si videoa ɖo la yi megbe alo ŋgɔgbe.\nKɔmpiuta: Ne èdi be yeatia video ƒe kɔ̀kɔme bubu la, tsɔ kɔmpiuta ƒe nutianua ɖo videoa dzi, eyome nàtsɔe ɖo Video Ƒe Tiatiawɔƒe ƒe dzesia dzi eye nàtia kɔ̀kɔme si nèdi. (De Dzesii: Nu sia mewɔa dɔ le internet-ʋunu ɖe sia ɖe me o.)\nDe Dzesii: Videoawo ƒe kɔ̀kɔme ƒe xexlẽdzesi si lolo wu fia be wonye video siwo kɔ̀ wu, eye ehiã be internet-kadodo nanɔ dɔ wɔm nyuie hafi nàte ŋu aƒo video siawo. Tia esi awɔ dɔ nyuie le wò internet-kadodo ƒe dɔwɔwɔ kple mɔ̃a ƒe kekeme nu. (Ne èdi numeɖeɖe bubuwo la, kpɔ nyati si nye Wò Kɔmpiuta, Tablɛt Alo Asitelefon Ƒe Tiatiawɔƒea Zazã.)\nAsitelefon deŋgɔ alo Tablɛt: Ne èdi be yeatrɔ videoa ƒe kɔ̀kɔme la, zi Video Ƒe Tiatiawɔƒe dzi eye nàtia video ƒe kɔ̀kɔme si nèdi. (De Dzesii: Tiatia sia mele asitelefon alo tablɛt ƒe video-ƒonu aɖewo me o.)\nKɔmpiuta: Ne èdi be yeatrɔ asi le gbea ƒe sesẽme ŋu la, tsɔ nutianua ɖo videoƒonu si le wò kɔmpiuta, asitelefon alo tablɛt dzi ƒe Gbeɖiɖitrɔƒe (Volume) ƒe dzesi la dzi. He gbeɖiɖitrɔƒea ƒe kpevi nogoe si fiaa afi videoa ɖo la yi dzi alo anyime nàtsɔ atrɔ gbea ƒe sesẽme.\nTablɛt alo asitelefon deŋgɔwo: Ne èdi be yeatrɔ gbea ƒe sesẽme la, zã odio ƒe dzesi si le mɔ̃a dzi.


Nuteƒewɔlawo Ƒe Nu Dzea Mawu Ŋu! | Nusɔsrɔ̃\nNuteƒewɔlawo Ƒe Nu Dzea Mawu Ŋu!\n“Mina Dzidodo Nawu Eƒe Dɔwɔwɔ Nu”\nNu Ka Tae Wòle Be Míaƒo Ƒu Asubɔ Mawu?\nMègade Akpa Aɖeke Dzi Le Dunyawo Me O!\nAGBEMEŊUTINYA Katoliko Sista Siwo Va Ke Ðe Nyateƒea Ŋu\nÐe Wò Nufiafiadɔ Le Abe Zãmu Enea?\nGbetakpɔxɔ—Tata Si Míesrɔ̃na | April 2016\nGBE BUBU Afrikaans Aukan Baoule Batak (Karo) Batak (Toba) Biak Bislama Cakchiquel Cambodian Chitonga Chokwe Chol Cibemba Cinyanja Dangme Drehu Efik Eŋlisi Eʋegbe Fon Franse Ga Garifuna Greenlandic Haitian Creole Hausa Hmong (Ɣi) Iban Igbo Isoko Italian Javanese Kabiye Karen (S'gaw) Kazakh Kikaonde Kikongo Kiluba Kimbundu Kisi Kisonge Kongo Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nias Nigerian Pidgin Nyaneka Nzema Otetela Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Setswana Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Twi Tzeltal Umbundu Urhobo Uruund Venda Wallisian Wayuunaiki Welsh Xhosa Yoruba Zulu\n“Mianye ame siwo to xɔse kple dzigbɔɖi me nyi ŋugbedodowo dome la srɔ̃lawo.”—HEBRITƆWO 6:12.\nHADZIDZI: 86, 54\nAleke Yefta kple vianyɔnua ƒe kpɔɖeŋu akpe ɖe mía ŋu míatsri xexea ƒe ŋusẽkpɔɖeamedziwo?\nBiblia me mɔfiame vevi kawoe kpena ɖe ŋuwò le masɔmasɔwo gbɔ kpɔkpɔ me?\nAleke nyati sia do ŋusẽ wò be nàtsɔ nuwo asa vɔ ɖe Fiaɖuƒea ta?\n1, 2. Nyametsotso sesẽ kae dze ŋgɔ Yefta kple vianyɔnua?\nÐETUGBUI aɖee nye ema ƒu du yina atuu wɔ ge na fofoa. Dzi le edzɔm ŋutɔ be ye fofo trɔ gbɔ tso aʋagbedzi dedie. Esi fofoa ɖu aʋa gã aɖe dzi tae wòle ha dzim le ɣe ɖum kple dzidzɔ ɖo. Gake nu si fofoa wɔ esi wòva kpee kple nya si wògblɔ la wɔ nuku nɛ ŋutɔ. Fofoa dze eƒe awu eye wògblɔ kple nuxaxa be: “Ao, vinye! Ègbã dzi nam.” Egblɔ na via be yedo ŋugbe na Yehowa, eye esia fia be maɖe srɔ̃ alo adzi vi le eƒe agbemeŋkekewo katã me o. Gake ɖetugbuia ɖo eŋu na fofoa enumake be newɔ ɖe ŋugbe si wòdo na Yehowa dzi. Nya si wògblɔ na fofoa ɖee fia be, eka ɖe edzi bliboe be nu sia nu si Yehowa bia tso ye si la nyo. (Ʋɔnudrɔ̃lawo 11:34-37) Esi fofoa kpɔe be xɔse sẽŋu le ye via si la, edzɔ dzi nɛ ŋutɔ elabe enyae be ale si wòlɔ̃ faa be yeatsɔ ye ɖokui ana la ado dzidzɔ na Yehowa.\n2 Yefta kple vianyɔnua ka ɖe Yehowa kple ale si wòwɔa nui dzi bliboe. Wowɔ nuteƒe togbɔ be menɔ bɔbɔe na wo o hã. Wodi be yewoƒe nu nadze Yehowa ŋu, eye esia tae wolɔ̃ be yewoatsɔ nu sia nu asa vɔe ɖo.\n3. Nu ka tae Yefta kple vianyɔnua ƒe kpɔɖeŋu ate ŋu aɖe vi na mí egbea?\n3 Menɔa bɔbɔe ɣesiaɣi be míawɔ nuteƒe na Yehowa o. Ele be ‘míaʋli sesĩe alé xɔse me ɖe asi.’ (Yuda 3) Be míate ŋu awɔ esia la, mina míadzro ale si Yefta kple via do dzi le nɔnɔme sesẽwo me la me. Nu kae kpe ɖe wo ŋu wowɔ nuteƒe na Yehowa?\nWƆ NUTEƑE NA YEHOWA LE XEXE MAWƆNUTEƑE SIA ME\n4, 5. (a) Se kae Yehowa de na Israel-viwo esi woɖo Ŋugbedodonyigbaa dzi? (b) Abe ale si wòdze le Psalmo 106 ene la, nu kae dzɔ ɖe Israel-viwo dzi esi wogbe toɖoɖo ta?\n4 Israel-viwo mewɔ nuteƒe na Yehowa o, eye Yefta kple via meŋlɔ dukɔa ƒe nuwɔnawo me tsonuwo be gbeɖe o. Anɔ ƒe 300 do ŋgɔ la, Yehowa de se na Israel-viwo be woatsrɔ̃ dukɔ siwo subɔa alakpamawuwo le Ŋugbedodonyigbaa dzi la katã ɖa, gake wosẽ to. (5 Mose 7:1-4) Israel-vi geɖewo va srɔ̃ Kanaantɔ siwo subɔa alakpamawuwo henɔa agbe ƒaƒã la ƒe nuwɔnawo.—Xlẽ Psalmo 106:34-39.\n5 Israel-viwo ƒe tomaɖomaɖo wɔe be Yehowa mekpɔ wo ta tso woƒe futɔwo si me o. (Ʋɔnudrɔ̃lawo 2:1-3, 11-15; Psalmo 106:40-43) Manɔ bɔbɔe na ƒome siwo lɔ̃ Yehowa la be woawɔ nuteƒe nɛ le ɣeyiɣi sesẽ mawo me kura o. Ke hã, Biblia gblɔ be ame aɖewo, abe Yefta kple vianyɔnua, Elkana, Hana kple Samuel ene, wɔ nuteƒe. Woɖoe kplikpaa be yewoawɔ nu si ado dzidzɔ na Yehowa.—1 Samuel 1:20-28; 2:26.\n6. Nuwɔna gbegblẽ kawoe xɔ aƒe ɖe xexea me egbea, eye nu kae wòle be míawɔ?\n6 Egbea amewo ƒe nuŋububu kple nuwɔnawo le abe Kanaantɔwo tɔ ene. Woƒo wo ɖokuiwo ɖe gbɔdɔdɔ manɔsenu, gadidi kple ŋutasẽnuwɔwɔ me vĩi. Gake Yehowa de se siwo me kɔ la na mí. Edi be yeakpɔ mía ta tso nuwɔna gbegblẽwo me abe ale si wòɖoe be yeakpɔ Israel-viwo ta ene. Nu kae míate ŋu asrɔ̃ tso Israel-viwo ƒe vodadawo me? (1 Korintotɔwo 10:6-11) Ele be míatsri xexea ƒe nuŋububu gbegblẽwo keŋkeŋ. (Romatɔwo 12:2) Ðe míadze agbagba awɔ esia?\nYEFTA WƆ NUTEƑE TOGBƆ BE NUWO MEYI NYUIE NƐ O HÃ\n7. (a) Nu kae Yefta nɔviwo kple edetɔwo wɔ ɖe eŋu? (b) Aleke Yefta wɔ nui?\n7 Le Yefta ƒe ŋkekeawo me la, Israel-viwo gbe toɖoɖo Yehowa, eya ta eɖe mɔ Filistitɔwo kple Amonitɔwo te wo ɖe anyi. (Ʋɔnudrɔ̃lawo 10:7, 8) Gake menye dukɔ mawo gbɔ koe Yefta ƒe kuxiwo tso o, ke etso eya ŋutɔ nɔviawo kple Israel ƒe ametsitsiwo hã gbɔ. Le ŋuʋaʋã ta la, Yefta nɔviwo lé fui henyae ɖa le fofoa ƒe anyigba dzi. (Ʋɔnudrɔ̃lawo 11:1-3) Gake Yefta ya melé fu wo le ŋutasẽnu si wowɔ ɖe eŋu ta o. Aleke míewɔ nya? Esi dumemetsitsiawo ɖe kuku nɛ emegbe be wòava xɔ na yewo la, elɔ̃ ɖe edzi enumake. (Ʋɔnudrɔ̃lawo 11:4-11) Nu kae ʋã Yefta wòwɔ esia?\n8, 9. (a) Aleke mɔfiame siwo le Mose ƒe Sea me kpe ɖe Yefta ŋui? (b) Nu kae nɔ vevie na Yefta?\n8 Yefta nye aʋakalẽtɔ aɖe si nya Israel-viwo ƒe ŋutinya kple Mose ƒe Sea nyuie. Ale si Yehowa Mawu wɔ nu kple Eƒe amewo na Yefta kpɔ eƒe susu le nyui kple vɔ̃ ŋu dze sii. (Ʋɔnudrɔ̃lawo 11:12-27) Yefta zã sidzedze ma ɣesiaɣi si wòatso nya me. Enya nyuie be Yehowa Mawu medi be yeƒe amewo nalé dziku ɖi alo awɔ wɔɖenui o, ke boŋ woalɔ̃ wo nɔewo. Gakpe ɖe eŋu la, Sea na wòsrɔ̃ ale si wòawɔ nu ɖe ehaviwo kple ame siwo lé fui gɔ̃ hã ŋu.—Xlẽ 2 Mose 23:5; 3 Mose 19:17, 18.\n9 Anɔ eme be Yefta srɔ̃ nu tso Yosef ƒe kpɔɖeŋu hã me. Anya ɖo ŋku ale si Yosef kpɔ nublanui na nɔviawo togbɔ be wolé fui hã dzi. (1 Mose 37:4; 45:4, 5) Kpɔɖeŋu sia ŋu bubu kpe ɖe Yefta ŋu wòwɔ nu si dze Yehowa ŋu. Nu si Yefta nɔviwo wɔ la gbã dzi nɛ ŋutɔ. Gake Yehowa ƒe ŋkɔa kple eƒe amewo ta ʋiʋli nɔ vevie na Yefta wu eya ŋutɔ ƒe seselelãmewo. (Ʋɔnudrɔ̃lawo 11:9) Eɖoe be yeawɔ nuteƒe na Yehowa nu ka kee ɖadzɔ o. Esia na Yehowa yra eya kple Israel dukɔ bliboa.—Hebritɔwo 11:32, 33.\nMele be míana amewo ƒe nuwɔna nana míadzudzɔ Yehowa subɔsubɔ o\n10. Aleke Mawu ƒe mɔfiamewo ate ŋu akpe ɖe mía ŋu míawɔ nu abe Kristotɔ akuakuawo ene?\n10 Nu kae míate ŋu asrɔ̃ tso Yefta gbɔ? Nu kae míawɔ ne mía nɔvi Kristotɔwo wɔ nu wòve mí, alo ne ewɔ na mí be womewɔ nu ɖe mía ŋu nyuie o? Mele be míana esia nana míadzudzɔ Yehowa subɔsubɔ o. Mègadzudzɔ Kristotɔwo ƒe kpekpewo dede alo hadede kple nɔviwo o. Mina míasrɔ̃ Yefta ƒe kpɔɖeŋua aɖo to Yehowa. Esia ana míado dzi le nɔnɔme sesẽwo me ale be míawo hã míaɖo kpɔɖeŋu nyui ɖi.—Romatɔwo 12:20, 21; Kolosetɔwo 3:13.\nÐOKUITSƆTSƆSAVƆ ÐENƐ FIANA BE XƆSE LE MÍA SI\n11, 12. Adzɔgbe kae Yefta ɖe na Yehowa, eye nu kae esia bia tso esi?\n11 Yefta nya be yemate ŋu aɖe Israel tso Amonitɔwo si me Mawu ƒe kpekpeɖeŋu manɔmee o. Edo ŋugbe na Yehowa be ne ena yeɖu aʋa dzi la, yeatsɔ ame gbãtɔ si ado tso yeƒe aƒe me ava kpe ye la anae “abe numevɔsa ene.” (Ʋɔnudrɔ̃lawo 11:30, 31) Nu kae nya ma fia?\n12 Yehowa de se be woagatɔ dzo amegbetɔ atsɔ asa vɔe o, eya ta míenya be Yefta mawɔ esia o. (5 Mose 18:9, 10) Le Mose ƒe Sea me la, numevɔsa nye nunana tɔxɛ si wotsɔ ke Yehowa keŋkeŋ. Eya ta nu si le susu me na Yefta ye nye be yeatsɔ ame gbãtɔ si ado go ava kpe ye la ana Yehowa wòasubɔe le avɔgbadɔa me le eƒe agbemeŋkekewo katã me. Yehowa wɔ nu si Yefta bia la nɛ hena wòɖu aʋa dzi. (Ʋɔnudrɔ̃lawo 11:32, 33) Gake ame kae Yefta atsɔ ana Yehowa?\n13, 14. Nu kae Yefta ƒe nya si dze le Ʋɔnudrɔ̃lawo 11:35 ɖe fia tso eƒe xɔse ŋu?\n13 Wò ya gakpɔ nudzɔdzɔ si ŋu míeƒo nu tsoe le nyati sia ƒe gɔmedzedze ɖa le susu me ko. Esi Yefta trɔ gbɔ tso aʋagbedzi la, vianyɔnu ɖekɛ si gbɔ melɔ̃a nu le o lae do va kpee! Ðe Yefta awɔ eƒe ŋugbedodoa dzia? Ðe wòatsɔ vianyɔnu ɖekɛ la ana Yehowa be wòasubɔe le avɔgbadɔa me le eƒe agbe me katã?\n14 Le nya sia hã me la, mɔfiame siwo le Mawu ƒe Sea me kpe ɖe Yefta ŋu wòwɔ nuteƒe. Ðewohĩ eɖo ŋku 2 Mose 23:19 me nyawo dzi, afi si gblɔ be Mawu ƒe amewo nalɔ̃ faa atsɔ woƒe nu nyuitɔwo ana Yehowa. Sea gblɔ hã be ne ame aɖe ɖe adzɔgbe alo ka atam na Yehowa la, “megada eƒe nya la dzi o. Newɔ atam sia atam si wòka la dzi.” (4 Mose 30:2) Abe nuteƒewɔla Hana si anya nɔ agbe le Yefta ƒe ŋkekeawo me ene la, ele be Yefta nawɔ ɖe ŋugbe si wòdo la dzi, togbɔ be enya be esia manɔ bɔbɔe na ye kple ye via o hã. Ne via yi ɖasubɔ le avɔgbadɔa me la, madzi vi gbeɖe o. Esia fia be vi aɖeke manɔ anyi si alé Yefta ƒe ŋkɔ ɖe te alo anyi eƒe nuwo dome o. (Ʋɔnudrɔ̃lawo 11:34) Ke hã Yefta gblɔ be: “Meɖe adzɔgbe na Yehowa, eye nyemagate ŋu atrɔe o.” (Ʋɔnudrɔ̃lawo 11:35) Nu gã si Yefta tsɔ sa vɔe la dze Yehowa ŋu eye wòyrae ɖe eta. Ne wòe nye Yefta la, ɖe nàwɔ nuteƒe abe ale si wòwɔe enea?\n15. Adzɔgbe kae míawo hã míeɖe na Yehowa, eye aleke míawɔ ɖe edzii?\n15 Esi míeɖe adzɔgbe na Yehowa la, míedo ŋugbe nɛ be míawɔ eƒe lɔlɔ̃nu le nu sia nu me. Míenya be ŋugbedodo sia dzi wɔwɔ manɔ bɔbɔe ɣesiaɣi o. Ke ne wode dɔ aɖe si medzɔ dzi na mí o asi na mí la, nu kae míawɔ? ‘Ʋutɔtrɔ ŋue wotrɔa ɣeɖuɖu ɖo.’ Eya ta ne míeɖu dziku dzi helɔ̃ faa wɔ ɖe Mawu ƒe mɔfiafia dzi la, aɖee afia be míewɔna ɖe ŋugbe si míedo la dzi. Ate ŋu asesẽ na mí be míatsɔ nanewo asa vɔe, gake ne míewɔe la, Yehowa adudu eƒe yayrawo akɔ ɖe mía dzi godoo. (Malaki 3:10) Ke Yefta vinyɔnua ya ɖe, aleke wòwɔ nu ɖe ŋugbe si fofoa do ŋui?\nAleke míate ŋu aɖe xɔse si le abe Yefta kple vianyɔnua tɔ ene afia? (Kpɔ memama 16, 17)\n16. Aleke Yefta vinyɔnua wɔ nu ɖe ŋugbe si fofoa do ŋui? (Kpɔ nɔnɔmetata si le nyati sia ƒe gɔmedzedze.)\n16 Adzɔgbe si Yefta ɖe la to vovo na Hana tɔ. Hana ɖe adzɔgbe be yeana ye vi Samuel nazu Naziritɔ asubɔ le avɔgbadɔa me. (1 Samuel 1:11) Naziritɔwo ɖea srɔ̃ dzia vi. Gake Yefta ya tsɔ vianyɔnua na abe “numevɔsa” blibo ene, eya ta mɔnukpɔkpɔ masu esi wòaɖe srɔ̃ adzi vi o. (Ʋɔnudrɔ̃lawo 11:37-40) Wò ya bu eŋu kpɔ ko! Ðetugbui sia fofo zu kplɔla kple ame ŋkuta le Israel. Eya ta mɔnukpɔkpɔ asu esi be wòaɖe ŋutsu gbati aɖe hafi. Gake fifia eyae nye ema yina dɔlanyɔnu bɔbɔɖeanyi zu ge le avɔgbadɔa me. Nu kae ɖetugbui sia awɔ? Eɖee fia be Yehowa subɔsubɔ ye nye nu vevitɔ na ye esi wòɖo eŋu na fofoa be: “Wɔm abe ale si nèdo ŋugbee ene.” (Ʋɔnudrɔ̃lawo 11:36) Enye nyɔnu ɖe sia ɖe ƒe didi be yeaɖe srɔ̃ adzi vi, gake etsɔ esiawo sa vɔe ɖe Yehowa subɔsubɔ ta. Aleke míate ŋu asrɔ̃ eƒe ɖokuitsɔtsɔsavɔ ƒe nɔnɔme siae?\nEnye nyɔnu ɖe sia ɖe ƒe didi be yeaɖe srɔ̃ adzi vi, gake Yefta vinyɔnua tsɔ esiawo sa vɔe ɖe Yehowa subɔsubɔ ta\n17. (a) Aleke míate ŋu aɖe xɔse si le abe Yefta kple vianyɔnua tɔ ene afia? (b) Aleke Hebritɔwo 6:10-12 ate ŋu ade dzi ƒo na wò nàtsɔ nuwo asa vɔe?\n17 Ðekakpui kple ɖetugbui Kristotɔ akpe geɖewo lɔ̃ faa tsɔ srɔ̃ɖeɖe alo vidzidzi sa vɔ hena ɣeyiɣi aɖe. Nu ka tae? Elabena wodi be yewoatsɔ susu aɖo Yehowa subɔsubɔ ŋu bliboe. Eye nɔvi tsitsi geɖewo hã tsɔ ɣeyiɣi si woazã ɖe wo viwo kple tɔgbuiyɔviwo ŋu ƒe akpa aɖe sa vɔe ale be woate ŋu azã ɣeyiɣi geɖe ɖe Yehowa subɔsubɔ ŋu. Wo dometɔ aɖewo le asi kpem ɖe habɔbɔa ƒe xɔtudɔwo ŋu alo dea Fiaɖuƒe Nyanyuigblɔlawo Ƒe Suku heʋuna yia hame siwo me gbeƒãɖelawo hiã geɖe wu le. Nɔvi geɖewo hã wɔa ɖoɖo dzia woƒe subɔsubɔdɔa ɖe edzi le Ŋkuɖodziɖuɣia. Yehowa maŋlɔ nu siwo katã lɔlɔ̃ ʋãa nuteƒewɔla siawo wotsɔ saa vɔe be akpɔ o. (Xlẽ Hebritɔwo 6:10-12.) Ke wò ya ɖe? Ðe nàtsɔ nanewo asa vɔe ale be nàwɔ geɖe le Yehowa subɔsubɔ mea?\nNU KAE MÍESRƆ̃?\n18, 19. Nu kae nèsrɔ̃ tso Yefta kple vianyɔnua ŋuti nuŋlɔɖi si le Biblia me la me, eye aleke nàsrɔ̃ woƒe xɔse?\n18 Nu kae kpe ɖe Yefta ŋu wònɔ te ɖe kuxi geɖe siwo me wòto la nu? Ena Yehowa fia mɔe le agbe me. Yefta mena ame siwo dome wònɔ la kpɔ ŋusẽ gbegblẽ ɖe edzi o. Eyi edzi wɔ nuteƒe togbɔ be amewo mewɔ nu ɖe eŋu nyuie o hã. Yehowa yra Yefta kple vianyɔnua ɖe woƒe ɖokuitsɔtsɔsavɔ ta, eye wòzã wo tsɔ do tadedeagu vavãtɔ ɖe ŋgɔ. Yefta kple via yi edzi wɔ nuteƒe na Yehowa togbɔ be ame siwo dome wonɔ mewɔ nuteƒe o hã.\n19 Biblia gblɔ be míanye “ame siwo to xɔse kple dzigbɔɖi me nyi ŋugbedodowo dome la srɔ̃lawo.” (Hebritɔwo 6:12) Eya ta mina míasrɔ̃ Yefta kple vianyɔnua ƒe kpɔɖeŋu, elabena ne míeyi edzi wɔ nuteƒe na Yehowa la, ayra mí geɖe.\nNumevɔsa: Woƒo nu tso numevɔsawo ŋu le Mose ƒe Sea me. Ne Israel-vi aɖe di be yeada akpe na Yehowa la, atsɔ lã ayi na nunɔlaa be wòatɔ dzo vɔsalã bliboa le vɔsamlekpui dzi. Woate ŋu atsɔ amegbetɔ hã ana Yehowa abe numevɔsa ene, si fia be amea asubɔ Mawu le eƒe agbemeŋkekewo katã me\nŊkuɖodziɖuɣi: Eyae nye ɣeyiɣi siwo doa ŋgɔ na Ŋkuɖodzia, eɖugbe kple ŋkeke ʋɛ siwo kplɔe ɖo. Ɣeaɖewoɣi la, elɔa March, April kple May ɖe eme\nGBETAKPƆXƆ—TATA SI MÍESRƆ̃NA April 2016


Marko 10 - Holy Bible [Ewe Bible 1913] - (Mar 10)\nEye esi wòdzo le afima la, eva Yudea-nutoawo me kple Yordan godo, eye amehawo gava ƒo ƒu ɖe egbɔ, eye abe alesi wònɔa wɔwɔm ene la, egafia nuwo.\nEye farisitɔwo va egbɔ, eye wobiae hele etem kpɔ bena: Alo woɖe ma na ŋutsu bena, wòaɖe asi le srɔ̃a ŋu mahã?\nEye wòɖo ŋu na wo bena: Aleke Mose de see na mi mahã?\nKe wogblɔ bena: Mose ɖe mɔ bena, woaŋlɔ srɔ̃gbegbalẽ, eye woaɖe asi le eŋu.\nEye Yesu gblɔ na wo bena: Le miaƒe dzimesesẽ ŋuti woŋlɔ se sia ɖi na mi ɖo.\nTso nuwɔwɔ ƒe gɔmedzedzea me ke la atsu kple asi wòwɔ wòe.\nLe esia ta ame agblẽ fofoa kple dadaa ɖi, eye wòalé ɖe srɔ̃nyɔnua ŋuti,\neye wo kpakple eve woanye ŋutilã ɖeka, ale bena tso esia dzi yina la womeganye ame eve o, negbe ŋutilã ɖeka ko.\nAzɔ nusi ke Mawu bla ɖekae la, ame nagamã me o.\nEye le aƒea me la nusrɔ̃lawo gabia le nya sia ŋuti.\nEye wotsɔ ɖevi suewo va egbɔ be, woada asi ɖe wo dzi; ke nusrɔ̃lawo blu ɖe amesiwo tso wo ve la ta.\nKe esi Yesu kpɔe la, menyo eŋu o, eye wògblɔ na wo bena: Mina ɖeviwo nava gbɔnye, eye migaxe mɔ na wo o; elabena nenem mewo tɔ enye mawufiaɖuƒe la.\nEye esi wòlé wo ɖe eƒe akɔnu la, eyra wo, le esime wòda asi ɖe wo dzi.\nEye esi wòdze mɔ dzi la, amea ɖe si du va dze klo ɖe eƒe akɔ me, eye wòbiae bena: Nufiala nyui, nuka mawɔ, bena manyi agbe mava la dome mahã?\nEye Yesu gblɔ nɛ bena: Nuka nèle yɔyem bena nyui mahã? Amea ɖeke mele nyui o, negbe Mawu ɖeka ko.\nKe egblɔ nɛ bena: Nufiala, mewo nusiawo katã dzi tso nye ɖevime ke.\nKe Yesu kpɔe du, eye wòlɔ̃e, gblɔ ne bena: Nu ɖeka susɔ na wò; heyi ɖadzra nusiwo le asiwò, eye natsɔ wo ana ame dahewo; ekema kesinɔnu anɔ dziƒo na wò, eye nava anɔ yonyeme, eye natsɔ atitsoga la.\nKe eto mo le nya sia ŋuti hedzo kple nuxaxa; elabena nu geɖewo le esi.\nEye Yesu tsa ŋku godoo gblɔ na eƒe nusrɔ̃lawo bena: Aleke gbegbe wosẽ na amesiwo si kesinɔnuwo le la, bena wòayi ɖe mawufiaɖuƒe la mee!\nKe nusrɔ̃lawo tsi yaa le eƒe nyawo ŋuti. Eye Yesu gaxɔ edzi gblɔ na wo bena: Viwo, esẽ bena, amesiwo ɖoa dzi ɖe kesinɔnuwo ŋuti la, nayi ɖe mawufiaɖuƒe la me!\nEle bɔbɔe na kposɔ be, wòato abi ƒe vo me, wu alesi kesinɔtɔwo nayi ɖe mawufiaɖuƒe la mee.\nEye kuvia ɖo wo ŋuta, eye wogblɔ na wo nɔewo bena: Ekema ameka gɔ̃e ate ŋu akpɔ ɖeɖe mahã?\nEye Yesu kpɔ wo du gblɔ bena: Amegbetɔwo gbɔ la womate ŋu awɔ esia o; gake Mawu gbɔ la woate ŋui; elabena woate ŋu awɔ nusianu le Mawu gbɔ.\nPetro de asi gbɔgblɔ me nɛ bena: Kpɔ ɖa, miawo la miegblẽ nuwo katã ɖi, eye miedze yowòme.\nYesu gblɔ bena: Vavã mele egblɔm na mi bena: Amea ɖeke meli, si gblẽ xɔ alo nɔviŋutsuwo alo nɔvinyɔnuwo alo fofo alo dada alo srɔ̃ alo viwo alo agblewo ɖi le nye kple nyanyuie la ŋuti,\nne menye bena, ɖe wòaxɔ teƒeɖoɖo alafa le ɣeyiɣi sia me o: Xɔwo kple nɔviŋutsuwo kple nɔvinyɔnuwo kple dadawo kple viwo kple agblewo hekpe ɖe yometitiwo ŋuti, kple agbe mavɔ le xexe, si gbɔna la me.\nEye esi wole mo dzi yina Yerusalem la, Yesu dze wo ŋgɔ, eye woƒe mo wɔ yaa, ke amesiwo dze eyome la, wovɔ̃. Eye esi wògayɔ ame wuieveawo va egbɔe la, ede asi nusiwo le edzi va ge la, gbɔgblɔ me na wo bena:\nKpɔ ɖa, mieyina Yerusalem, eye woade Amegbetɔvi la asi na nunɔlagãwo kple agbalẽfialawo, eye woatso kufia nɛ, eye woatsɔe ade asi na trɔ̃subɔlawo;\neye woaɖu fewu le eŋuti, eye woaɖe ta ɖe eŋu, eye woaƒoe kple atam, eye woawui, eye ŋkeke etɔ̃agbe la atsi tre.\nEye Yakobo kple Yohanes, siwo nye Zebedeo viwo la, va egbɔ gblɔ nɛ bena: Nufiala, miele didim bena, nusi ke míabia wò la, nawɔe na mí.\nEye wògblɔ na wo bena: Nuka dim miele be, mawo na mi mahã?\nKe wogblɔ nɛ bena: Na bena, mia dome ame ɖeka nabɔbɔ nɔ anyi ɖe wò nuɖusi me, eye ɖeka hã nanɔ wò mia me le wò ŋutikɔkɔe la me.\nKe Yesu gblɔ na wo bena: Mienya nusi biam miele o. Alo miate ŋu ano kplu, si no ge nye ŋutɔ malaa? Alo woade mawutsi ta na mi kple mawutsi, si woatsɔ ade ta na nye ŋuta mahã?\nEye wogblɔ nɛ bena: Miate ŋui. Ke Yesu gblɔ na wo bena: Kplu, si ke nye ŋutɔ miano la, mianoe, eye mawutsi, si woatsɔ aɖe ta na nye ŋuta la, woatsɔ ade ta na mi;\nke anyinɔnɔ ɖe nye nuɖusi kple mia me la, menye tɔnye be, mana o, negbe amesiwo wodzrɛ ɖo ɖi na la ko.\nEye esi ame ewo la see la, ede asi dɔmeveve me na wo le Yakobo kple Yohanes ŋuti.\nEye Yesu ya wo va egbɔ gblɔ na wo bena; Mienyae bena, amesiwo ŋu bubu le bena, woaɖu dukɔwo dzi la, woawoe ɖua aƒetɔ ɖe wo dzi, eye woƒe amegãwo kpɔa ŋusẽ ɖe wo dzi.\nKe neganɔ nenema le mia dome o; ke boŋ amesi di bena, yeazu gã le mia dome la, nanye miaƒe subɔla;\neye amesi ke di bena, yeanye gbãtɔ le mia dome la, nanye amewo katã ƒe dɔla.\nElabena Amegbetɔvi la hã menye ɖe wòva bena, woasubɔ ye o; ke boŋ bena, yeasubɔ, eye bena, yeatsɔ yeƒe agbe la ana le ame geɖewo ƒe xɔxɔ ta.\nEye wova Yerixo; eye esi wòdo go tso Yerixo kple eƒe nusiawo kple ameha gã la, Bartimeo, Timeo vi, si nye nubiala ŋkuagbãtɔ la, bɔbɔ nɔ anyi ɖe mɔ to.\nEye esi wose bena, Yesu, Nazaretetɔ lae la, eɖe asi ɣlidodo me le gbɔgblɔm bena: Yesu, Dawid vi la, kpɔ ye nublanui!\nEye ame geɖewo blu ɖe eta, bena wòazi ɖoɖoe; ke egado ɣli geɖe wu tsãtɔ bena: Dawid vi la, kpɔ ye nublanui!\nTete Yesu tɔ ɖe tsitre gblɔ bena: Miyɔe ɖa. Eye esi woyɔ ŋkuagbãtɔ la la, wogblɔ nɛ bena: Na wò dzi nadze eme! Tsi tre, ele yɔwòm.\nKe esi wòɖe eƒe awu ƒu gbe la, etso hiã va Yesu gbɔ.\nEye Yesu xɔ dzi gblɔ nɛ bena: Nuka dim nèle be, mawɔ na wòa? Eye ŋkuagbãtɔ la gblɔ nɛ bena: Rabuni, bena makpɔ nu.\nEye Yesu gblɔ nɛ bena: Heyi, wò xɔse la ɖe wò! Eye enumake la wòkpɔ nu, eye wòdze eyome le mɔ la dzi.


Yesu Fɔ Lazaro Ðe Tsitre | Biblia Me Nusɔsrɔ̃wo Na Ðeviwo\nXɔlɔ̃ vevi etɔ̃ nɔ Yesu si le Betania. Woawoe nye Lazaro, kpakple nɔvianyɔnu eve, Maria kple Marta. Gbe ɖeka esi Yesu nɔ Yordan ƒe go kemɛ dzi la, Maria kple Marta dɔ ame ɖo ɖee kpata be woagblɔ nɛ be: ‘Lazaro dze dɔ vevie. Míeɖe kuku, va mía gbɔ kaba!’ Gake Yesu meyi enumake o. Elala ŋkeke eve eye wògblɔ na eƒe nusrɔ̃lawo be: ‘Mina míayi Betania. Lazaro le alɔ̃ dɔm, eye meyina be mava nyɔe.’ Apostoloawo gblɔ be: ‘Ne alɔ̃ dɔm Lazaro le la, ekema ana eƒe lãme nasẽ.’ Eya ta Yesu ɖe eme na wo be: ‘Lazaro ku.’\nWoɖi Lazaro ŋkeke ene sɔŋ hafi Yesu va ɖo Betania. Ame gbogbo aɖewo va be yewoafa akɔ na Marta kple Maria. Esi Marta se be Yesu va ɖo la, ewɔ kaba yi ɖakpee. Marta gblɔ be: “Aƒetɔ, ne ɖe nèle afi sia la, anye ne nɔvinye la meku o.” Yesu gblɔ nɛ be: ‘Nɔviwò la agbɔ agbe. Marta, èxɔ nya sia dzi sea?’ Marta ɖo eŋu be: ‘Mexɔe se be afɔ le tsitretsitsi la me.’ Yesu gblɔ nɛ be: “Nyee nye tsitretsitsi la kple agbe la.”\nMarta yi Maria gbɔ eye wògblɔ nɛ be: ‘Yesu va.’ Maria ƒu du yi Yesu gbɔ eye ameha la kplɔe ɖo. Eva dze klo ɖe Yesu ƒe afɔnu eye wòle avi fam. Maria gblɔ be: ‘Aƒetɔ, ne ɖe nèle afi sia la, anye ne mía nɔvia meku o!’ Yesu kpɔ ale si gbegbe wònɔ nu xamee, eye eya hã fa avi. Esi amehaawo kpɔ eya hã wònɔ avi fam la, wogblɔ be: ‘Mikpɔ ale si gbegbe wòlɔ̃ Lazaro ɖa.’ Gake ame aɖewo nɔ biabiam be: ‘Nu ka tae mexɔ na exɔlɔ̃a o?’ Nu kae Yesu awɔ?\nYesu yi yɔdoa to, afi si wotsɔ kpe gã aɖe xe yɔdoa nu le. Eɖe gbe be: ‘Mimli kpe la ɖa.’ Marta gblɔ be: ‘Egbee nye ŋkeke enea gbe! Eƒe kukua anɔ ʋeʋẽm.’ Gake womli kpea ɖa, eye Yesu do gbe ɖa be: ‘Fofo akpe be èɖoa tom. Menya be èɖoa tom ɣesiaɣi, gake mele egblɔm sesĩe ale be ameha si le afi sia nanyae be wòe dɔm.’ Eye wòdo ɣli sesĩe be: “Lazaro lee, do go!” Nu wɔnuku aɖe dzɔ: Lazaro do go tso yɔdoa me, eye avɔ siwo woxatsa ɖe eŋu la ganɔ eŋu. Yesu gblɔ be: “Mitui, ne wòadzo.”\nAme siwo kpɔ nu sia teƒe dometɔ geɖe xɔ Yesu dzi se. Gake ame aɖewo yi ɖagblɔe na Farisitɔwo. Tso ema dzi la, Farisitɔwo di be yewoawu Lazaro kple Yesu siaa. Yuda Iskariot, si nye apostolo 12-awo dometɔ ɖeka la, yi Farisitɔwo gbɔ le adzame eye wòbia wo be: ‘Nenie mianam ne mekpe ɖe mia ŋu mieke ɖe Yesu ŋu?’ Wolɔ̃ be yewoana klosalo blaetɔ̃ Yuda, eya ta Yuda nɔ ale si wòawɔ ade Yesu asi na Farisitɔwo la dim.\n“Mawu vavã la nye Mawu si xɔna na ame; eye Aƒetɔ Dziɖulagã Yehowae ɖea ame tso ku si me.”—Psalmo 68:20\nNyabiasewo: Gblɔ ale si wofɔ Lazaro ɖe tsitre ƒe ŋutinyaa míse. Nu kae Farisitɔwo di be yewoawɔ esi wose be wofɔ Lazaro ɖe tsitre?\nMateo 26:14-16; Yohanes 11:1-53; 12:10\nNudzɔdzɔ sia ƒe akpa vevi eve aɖewo wɔe be Yesu ƒe futɔwo gɔ̃ hã mate ŋu agblɔ be nukunu sia medzɔ o.\nEsime Marta nɔ nu xam la, aleke wòɖee fia be xɔse sẽŋu le ye si?\nNya si Yesu gblɔ be ame si xɔa ye dzi sena “maku akpɔ o” la gɔme ɖe?\nYesu Ƒe Ŋutitoto Mamlɛtɔ Ðuɖu Gogo\nNu ka tae wònye nu si ɖe dzesi be subɔsubɔhakplɔlawo lɔ̃ ɖe edzi be yewoaxe klosalo 30 pɛpɛpɛ na Yuda ale be wòade Yesu asi?\nMɔkpɔkpɔ Li Be Kukuawo Afɔ


Biblica® Se aɖeke mebla Biblia zazã o Agbenya La™ Luka 1\nNya na Teofilos\n1 Ame geɖewo ŋlɔ nu tso nu siwo va eme le mía dome la ŋu, 2 ame siwo tu woƒe ŋutinyawo ɖe nyadzɔdzɔ siwo woxɔ tso ame siwo nye nuteƒekpɔlawo le gɔmedzedzea me la gbɔ, eye wonye dɔlawo na nya la. 3 Eya ta enyo nye hã ŋunye, le esi medzro nuwo me tsitotsito tso gɔmedzedzea me ke, be magbugbɔ aŋlɔe ɖe ɖoɖo nu na wò, nye bubutɔ Teofilos, 4 be wòagbugbɔ aɖo kpe edzi na wò be nu siwo katã wofia wò lae nye nyateƒea.\nWodo Yohanes Mawutsidetanamela ƒe dzidzi ŋugbe\n5 Le Herod si nye Yudea fia ƒe ŋkekewo me la, nunɔla aɖe si woyɔna be Zekaria nye nunɔlawo ƒe ha si woyɔna be Abiya la me tɔwo dometɔ ɖeka. Zekaria srɔ̃ Elizabet hã tso nunɔlawo ƒe ƒome me, eye wònye Aron ƒe dzidzimevi. 6 Wo kple evea wonye ame dzɔdzɔewo le Mawu ŋkume, eye wolé Aƒetɔ la ƒe sededewo kple ɖoɖowo me ɖe asi kpɔtsɔtsɔmanɔŋutɔe. 7 Gake vi aɖeke hã menɔ wo si o, elabena Elizabet nye konɔ, eye wo ame eve la katã wotsi ŋutɔ.\n8 Eva eme be Zekaria ƒe hatsotso le nunɔdɔ wɔm le kɔnu la nu le Mawu ƒe ŋkume, 9 eye le nunɔdɔ ƒe kɔnu la nu la, woda akɔ, eye wotia Zekaria be wòawɔ subɔsubɔdɔ le Aƒetɔ la ƒe gbedoxɔ la me, eye wòado dzudzɔ. 10 Esi dzudzɔdoɣi ɖo la, ameha si va be yewoasubɔ la nɔ xexe nɔ gbe dom ɖa.\n11 Zekaria nɔ kɔkɔeƒe la, kasia mawudɔla aɖe va do ɖe edzi zi ɖeka, eye wònɔ tsitre ɖe vɔsamlekpui la ƒe nuɖusime. 12 Esi Zekaria kpɔe la, eɖi vo, eye vɔvɔ̃ dze edzi. 13 Gake mawudɔla la gblɔ nɛ be, “Mègavɔ̃ o, Zekaria, elabena meva be magblɔ na wò be Mawu se wò gbedodoɖa. Srɔ̃wò Elizabet le viŋutsuvi dzi ge na wò, eye nàna ŋkɔe be Yohanes. 14 Mi ame eve la miakpɔ dzidzɔ manyagblɔ aɖe le edzidzi ta, eye ame geɖewo hã atso aseye kpli mi, 15 elabena ɖevi la anye gã le Aƒetɔ la ŋkume. Mano wain alo aha sesẽ aɖeke o. Gbɔgbɔ Kɔkɔe la ayɔ eme taŋtaŋtaŋ hafi woadzii gɔ̃ hã, eye 16 akplɔ Israelvi geɖewo ava Mawu si nye woƒe Aƒetɔ la gbɔe. 17 Eya adze ŋgɔ na Aƒetɔ la, anɔ Eliya ƒe gbɔgbɔ kple ŋusẽ me be wòatrɔ fofowo ƒe dziwo ɖe wo viwo ŋu, eye tomaɖolawo ɖe ame dzɔdzɔewo ƒe nunya ŋu, be wòadzra ame siwo wodzra ɖo ɖi na Aƒetɔ la ɖo.”\n18 Zekaria bia mawudɔla la be, “Aleke mawɔ anya be esia ate ŋu ava eme, elabena metsi ŋutɔ, eye srɔ̃nye hã ku nyagã?”\n19 Mawudɔla la gblɔ nɛ kple kakaɖedzi be, “Nyee nye Gabriel si nɔa Mawu ŋkume ɣe sia ɣi. Eyae dɔm be magblɔ dzidzɔnya sia na wò, 20 gake esi mèxɔ dzinye se o ta la, wò aɖe atu, eye màgate ŋu aƒo nu o, va se ɖe esime woadzi ɖevi sia. Elabena woŋlɔ ɖi be nye nyawo ava eme pɛpɛpɛ nenye be ɣeyiɣi la ɖo.”\n21 Le ɣeyiɣi siawo katã me la, ameha si nɔ xexe la nɔ Zekaria lalam be wòado go, eye wòwɔ nuku na wo ŋutɔ be etsi gbedoxɔa me fũu nenema. 22 Esi wòdo go mlɔeba la, mete ŋu ƒo nu na ame aɖeke o, ke ewɔ dzesi na wo, esi fia be ekpɔ ŋutega alo ɖeɖefia aɖe le gbedoxɔ la me.\n23 Zekaria tsi gbedoxɔ la me va se ɖe esime eƒe subɔsubɔŋkeke mamlɛawo wu enu, eye wòtrɔ yi aƒe me. 24 Le ɣeyiɣi kpui aɖe megbe la srɔ̃a Elizabet fɔ fu, eye wòɣla eɖokui ɣleti atɔ̃ sɔŋ. 25 Elizabet gblɔ kple dzidzɔ be, “Aƒetɔ la ƒe dɔ me nyo ŋutɔ be wòɖe kotsitsi ƒe ŋukpe gã sia ɖa le dzinye.”\nWodo Yesu dzidzi ŋugbe\n26 Le Elizabet ƒe fufɔfɔ ƒe ɣleti adelia me la, Mawu dɔ mawudɔla Gabriel ɖo ɖe kɔƒe aɖe si woyɔna be Nazaret, si le Galilea la me. 27 Ame si gbɔ wòdɔe ɖo la nye ɖetugbi aɖe si menya ŋutsu o, eye woyɔnɛ be Maria. Wodo Maria ŋugbe na David ƒe dzidzimevi aɖe si woyɔna be Yosef la be wòaɖe. 28 Gabriel va do ɖe Maria gbɔ le vo me, eye wògblɔ nɛ be, “Ŋutifafa na wò! Wò ɖetugbi si kpɔ amenuveve! Aƒetɔ la li kpli wò.”\n29 Maria ɖi vo, eye eƒe susu ɖe fu nɛ ŋutɔ. Edze agbagba bu ta me le nu si tututu mawudɔla la wɔnɛ la ŋu. 30 Mawudɔla la yi edzi gblɔ nɛ be, “Maria, mègavɔ̃ kura o, elabena Mawu ɖoe be yeayra wò nukutɔe! 31 Èle fu fɔ ge adzi ŋutsuvi, eye nàna ŋkɔe be ‘Yesu.’ 32 Anye ame xɔŋkɔ aɖe, eye woayɔe be Mawu Dziƒoʋĩtɔ la ƒe Vi. Aƒetɔ Mawu la atsɔ tɔgbuia David ƒe fiazikpui la nɛ. 33 Ale wòaɖu fia ɖe Yakob ƒe aƒe dzi, eye eƒe fiaɖuƒe mawu nu akpɔ o.”\n34 Maria bia mawudɔla la be, “Aleke mawɔ adzi vi esi nyemenya ŋutsu kpɔ o.”\n35 Mawudɔla la ɖo eŋu be, “Gbɔgbɔ Kɔkɔe la ava dziwò, eye Dziƒoʋĩtɔ la ƒe ŋusẽ ayɔ mewò, eya ta ɖevi si nàdzi la anɔ Kɔkɔe, eye wòanye Mawu ƒe Vi. 36 Gawu la, anɔ abe ɣleti adee nye esi va yi ene la, wò ƒometɔ Elizabet, ame si woyɔna be ‘konɔ’ la fɔ fu le eƒe nyagãkuku me. 37 Elabena ŋugbe ɖe sia ɖe si Mawu do la ava me pɛpɛpɛ.”\n38 Maria gblɔ be, “Aƒetɔ la ƒe dɔlanyɔnu menye. Nu sia nu si nègblɔ la neva eme nam.” Le esia megbe la, mawudɔla la gabu le eŋkume.\nMaria yi ɖakpɔ Elizabet ɖa\n39 Le ŋkeke siawo me la, Maria tso, eye wòɖe abla yi Yudea dua me, 40 eye wòge ɖe Zekaria ƒe aƒe me, eye wòdo gbe na Elizabet. 41 Esi Elizabet se Maria ƒe gbedodo nɛ ko la, vidzĩ si le dɔ me nɛ la ʋã kple dzidzɔ, eye Gbɔgbɔ Kɔkɔe la yɔ Elizabet me fũu. 42 Elizabet do dzidzɔɣli, eye wògblɔ na Maria be, “Mawu ve nuwò le nyɔnuwo katã dome, eye wòɖoe be viwò la naxɔ eƒe yayra gãtɔ kekeake. 43 Bubu kae nye gã si nède ŋunye, be wò si nye Aƒetɔ la dada nàva kpɔm ɖa! 44 Esi nèva do gbe nam teti ko la, vinye la ʋã le dɔ me nam le dzidzɔ ta. 45 Èxɔe se be Mawu awɔ ɖe ale si wògblɔ la dzi, esia tae wòyra wò alea gbegbe ɖo.”\nMaria ƒe kafukafuha\n46 Maria ɖo eŋu na Elizabet be,\n“O, nye luʋɔ le Aƒetɔ la kafum ale gbegbe.\n47 Eye nye gbɔgbɔ tso aseye le Mawu nye xɔla la ŋuti.\n48 Elabena ekpɔ nye,\neƒe subɔla sia ƒe ame gblɔe nyenye,\neye tso azɔ dzi yina la, woayɔm be Mawu ƒe\name yayra tso dzidzime yi dzidzime.\n49 Elabena Ŋusẽtɔ la wɔ nu gãwo nam.\nKɔkɔe nye eƒe ŋkɔ.\n50 Eƒe nublanuikpɔkpɔ li na ame siwo vɔ̃nɛ\ntso dzidzime yi dzidzime.\n51 Ewɔ nu dzɔtsuwo kple eƒe alɔ,\neye wòkaka ame siwo dana le woƒe tamesusuwo me.\n52 Eɖe fiawo ɖa le woƒe zi dzi, ke edo ame siwo bɔbɔ\nwo ɖokuiwo ɖe anyi la ɖe dzi.\n53 Etsɔ nu nyuiwo ɖi ƒo na dɔwuitɔwo,\nke edo mɔ kesinɔtɔwo asigbɔloe.\n54 Ekpe ɖe eƒe dɔla Israel ŋu,\neye wòɖo ŋku eƒe nublanuikpɔkpɔ na wo dzi\n55 be wòakpɔ nublanui na Abraham kple eƒe dzidzimeviwo tegbee,\nabe ale si wòdo ŋugbee na mía fofowo ene.”\n56 Maria nɔ Elizabet gbɔ abe dzinu etɔ̃ ene hafi trɔ yi aƒe.\nWodzi Yohanes Mawutsidetanamela\n57 Elizabet ƒe vidziɣi va ɖo, eye wòdzi ŋutsuvi. 58 Nya sia kaka ɖo eƒe aƒelikawo kple ƒometɔwo dome kaba, ame sia ame se ale si Aƒetɔ la nyo dɔ me na Elizabet, eye wo katã wokpɔ dzidzɔ.\n59 Esi ɖevia xɔ ŋkeke enyi la, ƒometɔwo kple wo xɔlɔ̃wo va kpe be yewoawɔ aʋatsotsokɔnu alo ŋkeke enyi ƒe kɔnu la. Amewo katã bu be woatsɔ fofoa ƒe ŋkɔ Zekaria nɛ, 60 gake Elizabet gblɔ be, “Gbeɖe, woana ŋkɔe be Yohanes.”\n61 Amewo do ɣli be, “Nu ka? Ame aɖeke mele wò ƒome blibo la me si woyɔna nenema o.”\n62 Ale womia asi ɖevia fofo, eye wobiae to asidzesiwɔwɔ me be wòayɔ ŋkɔ si woatsɔ na ɖevia. 63 Zekaria na wotsɔ nuŋlɔkpe aɖe vɛ nɛ, eye nukutɔe la, eŋlɔ ɖe kpe la dzi be, “Eŋkɔe nye Yohanes.” 64 Enumake Zekaria ƒe nu ʋu, eye wògadze nuƒoƒo gɔme abe tsã ene. Ekafu Mawu kple dzidzɔ geɖe. 65 Nyadzɔdzɔ blibo la wɔ nuku na woƒe aƒelikawo ŋutɔ, eye wòkaka ɖe du siwo le Yudea togbɛ la dzi la katã me. 66 Ame sia ame si se nya sia la bua ta me le eŋu ɣeyiɣi didi aɖe, eye wòbiaa eɖokui be, “Ame ka ƒomevi ɖevi sia atsi ava zu? Elabena le nyateƒe me la, Aƒetɔ la ƒe asi le edzi le mɔ tɔxɛ aɖe nu.”\nZekaria ƒe nyagblɔɖi\n67 Gbɔgbɔ Kɔkɔe la yɔ fofoa Zekaria me, eye wògblɔ nya siawo ɖi be,\n68 “Woakafu Aƒetɔ, Israel ƒe Mawu la,\nelabena eva, eye wòɖe eƒe dukɔ.\n69 Eɖo ɖeɖe ƒe ŋusẽ anyi na mí le eƒe dɔla,\nDavid ƒe aƒe me\n70 (abe ale si wògblɔe to eƒe Nyagblɔɖila kɔkɔewo dzi le blema ene),\n71 be yeaɖe mí tso míaƒe futɔwo\nkple ame siwo lé fu mí la ƒe asi me,\n72 ne wòakpɔ nublanui na mía fofowo,\neye wòaɖo ŋku eƒe nubabla kɔkɔe,\n73 kple atam si wòka na mía fofo Abraham la dzi\n74 be yeaɖe mí tso míaƒe futɔwo ƒe asi me,\nne míasubɔe vɔvɔ̃manɔmetɔe\n75 le eŋkume le kɔkɔenyenye kple dzɔdzɔenyenye\nme le míaƒe ŋkekewo katã me.\n76 “Ke wò, vinye, woayɔ wò be Dziƒoʋĩtɔ la ƒe Nyagblɔɖila,\nelabena àdze Aƒetɔ la ŋgɔ be nàdzra mɔ ɖo ɖi nɛ,\n77 ne nàtsɔ xɔxɔ ƒe sidzedze na eƒe dukɔ to\nwoƒe nu vɔ̃wo ƒe tsɔtsɔke me,\n78 le míaƒe Mawu la ƒe nublanuikpɔkpɔ sɔgbɔ la ta,\nto esia dzi ɣedzedze nyui la ava na mí tso dziƒo,\n79 ne wòaklẽ na ame siwo le viviti me\nkple ku ƒe vɔvɔli te,\nne wòada míaƒe afɔwo ɖe ŋutifafa ƒe mɔ dzi.”\n80 Ɖevi la tsi, eye wòsẽ ŋu le gbɔgbɔ me. Enɔ gbedzi va se ɖe esime woɖee fia Israel blibo la le gaglãgbe.


Nu Kae Wòle Be Mawɔ Ne Megena Le Suku? | Sɔhɛwo\nGBE BUBU Abkhaz Afrikaans Albanian Amerika Tokunɔgbe Amharic Arabic Armenian Azerbaijani Azerbaijani (Cyrillic) Bashkir Bulgarian Cebuano Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Japanese Kikongo Kinyarwanda Kirundi Korean Latvian Lingala Lithuanian Macedonian Malagasy Malay Malayalam Maltese Moore Myanmar Nepali Norwegian Ossetian Papiamento (Curaçao) Polish Portuguese Quiche Romanian Russian Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tiv Tsonga Turkish Turkmen Twi Ukrainian Umbundu Vietnamese Xhosa Yoruba Zulu\nNu Kae Mawɔ Be Mawɔ Dɔ Nyuie Le Suku?\nSusu nyui nenɔ asiwò! Mègaɖe dzi le ɖokuiwò ƒo ahasusui be yemate ŋu awɔ dɔ nyuie gbeɖe o. Ne eva susu me na wò be yemate ŋui o la, gblɔ na ɖokuiwò be yeate ŋu. Le kpɔɖeŋu me, esi amewo tsɔ nya ɖe apostolo Paulo ŋu be nuƒoƒo ƒe ŋutete mele esi o (ɖewohĩ si dzi womete ŋu ɖo kpee o) la, egblɔ na wo be: “ Gake ne nyemebi le nuƒoƒo me o kura gɔ̃ hã la, nyemele nenema le sidzedze ya me o. ” (2 Korintotɔwo 10:10; 11:6) Paulo nya be ne yemebi le nanewo me o hã la, yetea ŋu wɔa nanewo ya nyuie. Ke wò ya ɖe? Nu ka nètea ŋu wɔna nyuie? Ne mènyae o la, ɖe manyo be nàbia ame aɖe si bua nuwo ŋu nyuie oa? Xɔlɔ̃ sia tɔgbi ate ŋu akpe ɖe ŋuwò nànya nu siwo nètea ŋu wɔna nyuie ale be nàte ŋu ayi ŋgɔ le wo me geɖe wu.\nTu nusɔsrɔ̃ ƒe ɖoɖo nyui ɖo. Mɔ bɔbɔe aɖeke meli si dzi nàto akpɔ dzidzedze le suku o. Ele be nàsrɔ̃ nu godoo. Ele eme be, nya siawo vea to me na ame ɣeaɖewoɣi ya. Ke hã, viɖe le nusɔsrɔ̃ ŋu. Le nyateƒe me la, ne èdo vevie nu vie la, ate ŋu ase vivi nɛ. Gake be nusɔsrɔ̃ ƒe ɖoɖo nyuiwo nanɔ asiwò la, ele be nàwɔ ɖoɖo ɖe wò ɣeyiɣiwo ŋu. Ðo ŋku edzi be ele be nàna nusɔsrɔ̃ naxɔ nɔƒe vevi aɖe le wò ɖoɖowo me. Nyateƒee, Biblia gblɔ be: “ nukoɣi li ” eye “ ɣeɖuɣi li. ” (Nyagblɔla 3:1, 4; 11:9) Eya ta, esi wònye sɔhɛe nènye ta la, adi be yeagblẽ ɣeyiɣi aɖe ɖi si nàtsɔ aɖe modzakae. Gake Nyagblɔla 11:4 xlɔ̃ nu be: “ Ame si le to lém ɖe ya ŋu la, maƒã nuku o, eye ame si le ŋku lém ɖe alilikpo ŋu la, maŋe nu o. ” Nufiame kae le eme na mí? Mègahe megbelele o. Esia ana nu vevitɔwo natsi mawɔmawɔ. Srɔ̃ nu gbã hafi nàyi aɖaɖe modzaka. Mègatsi dzi o—àte ŋu akpɔ ɣeyiɣi ɖe evea siaa ŋu!\nAbe ale si ko kpeƒoƒo ate ŋu ana ame natri ene la, nenema kee ne nusɔsrɔ̃ ƒe ɖoɖowo le ame si la, ana be wòawɔ dɔ nyuie le suku.


GBE BUBU Albanian Arabic Armenian (West) Bengali Bicol Bislama Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga German Greek Gujarati Hiligaynon Hindi Hungarian Icelandic Igbo Indonesian Italian Japanese Kannada Kiluba Kinyarwanda Korean Latvian Lithuanian Macedonian Malagasy Malayalam Marathi Moore Myanmar Niuean Norwegian Pangasinan Papiamento (Curaçao) Polish Portuguese Punjabi Rarotongan Romanian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tahitian Telugu Thai Tiv Tshiluba Tsonga Turkish Twi Ukrainian Urdu Vietnamese Zulu\nNukae nye “dzudzɔ” si ƒe nya wogblɔ le Hebritɔwo 4:9-11, eye aleke ‘woayi ɖe dzudzɔ ma mee’?\nApostolo Paulo ŋlɔ na ƒe alafa gbãtɔ me Hebri Kristotɔwo be: “Sabat ƒe dzudzɔ gasusɔ na Mawu ƒe dukɔ la. Elabena amesi yi ɖe eƒe dzudzɔ me la, eya hã dzudzɔ tso eƒe dɔwɔwɔwo me, abe alesi Mawu dzudzɔ tso etɔwo me la ene. Azɔ minɛ míado vevie, bene míayi ɖe dzudzɔ ma me.”—Hebritɔwo 4:9-11.\nEsi Paulo gblɔ be Mawu dzudzɔ tso eƒe dɔ me la, eme kɔ ƒã be nya siwo wogblɔ le Mose I, 2:2 ye wòwɔnɛ, afisi míexlẽ le be: “Mawu wu eƒe dɔ, siwo wòwɔ la nu le ŋkeke adreagbe, eye wòdzudzɔ le ŋkeke adreagbe tso eƒe dɔ, siwo katã wòwɔ la me.” Nukatae Yehowa ‘dzudzɔ tso ŋkeke adreagbe’? Ðikeke mele eme o be menye esi wòhiã be wòagbɔ ɖe eme ‘tso eƒe dɔ siwo katã wòwɔ’ la me tae o. Kpukpui si kplɔe ɖo gblɔ susu si tae ale: “Mawu yra ŋkeke adrelia, eye wòkɔ eŋuti, elabena eya dzi wòdzudzɔ eɖokui le tso eƒe dɔwɔwɔ, siwo katã Mawu wɔ, eye wòna wodo la me.”—Mose I, 2:3; Yesaya 40:26, 28.\n“Ŋkeke adrelia” to vovo tso ŋkeke ade siwo katã do ŋgɔ nɛ la gbɔ elabena enye ŋkeke si Mawu yra eye wòkɔ eŋu, si fia be enye ŋkeke si wòtso ɖi, alo esi ŋu wòkɔ na tameɖoɖo tɔxɛ aɖe. Tameɖoɖoa enye eka? Do ŋgɔ la, Mawu ɖe eƒe tameɖoɖo ku ɖe ameƒomea kple anyigba ŋu fia. Mawu gblɔ na ŋutsu gbãtɔ kple srɔ̃a be: “Midzi, ne miasɔ gbɔ, eye miayɔ anyigba la dzi, eye mianye agbo ɖe edzi, miaɖu ƒumelãwo kple dziƒoxe dzodzoewo kple lã, siwo katã zɔna le anyigba dzi la dzi.” (Mose I, 1:28) Togbɔ be Mawu na gɔmedzedze deblibo aɖe ameƒomea kple anyigba hã la, axɔ ɣeyiɣi hafi woava kpɔ ŋusẽ ɖe anyigba bliboa dzi eye woatrɔe wòazu paradiso si dzi amegbetɔƒome deblibo ayɔ abe alesi Mawu ɖoe ene. Esia tae le “ŋkeke adreagbe” la, Mawu dzudzɔ tso anyigbadzidɔ bubuwo wɔwɔ me be wòaɖe mɔ na nusiwo wòwɔ xoxo la nadzi ɖe edzi abe alesi wòdii ene. Kaka ‘ŋkekea’ ƒe nuwuwu naɖo la, nusiwo katã ƒe tame Mawu ɖo la ava eme. Ɣeyiɣi didi kae dzudzɔa axɔ?\nNe míegatrɔ ɖe Paulo ƒe nya siwo le Hebritɔwo ƒe agbalẽa me ŋu la, míade dzesii be egblɔ be “Sabat ƒe dzudzɔ gasusɔ na Mawu ƒe dukɔ la,” eye wòxlɔ nu ehati Kristotɔwo be woado vevie nu be ‘woayi ɖe dzudzɔ ma me.’ Esia fia be esime Paulo ŋlɔ nya mawo la, Mawu ƒe ‘dzudzɔŋkeke adrelia’ si dze egɔme ƒe 4,000 aɖewo do ŋgɔ la gakpɔtɔ nɔ edzi yim. Mawu enu o vaseɖe esime Mawu ƒe tameɖoɖo ku ɖe ameƒomea kple anyigba ŋu nava eme keŋkeŋ le Yesu Kristo, amesi nye “Sabat ƒe aƒetɔ” la, ƒe Ƒe Akpe Ðeka Dziɖuɖua me.—Mateo 12:8; Nyaɖeɖefia 20:1-6; 21:1-4.\nEsi Paulo nɔ susu hem yi etsɔme mɔkpɔkpɔ wɔnuku ma dzi la, eɖe alesi woawɔ ayi Mawu ƒe dzudzɔa me la me. Eŋlɔ be: “Amesi yi ɖe eƒe dzudzɔ me la, eya hã dzudzɔ tso eƒe dɔwɔwɔwo me.” Esia fia mí be togbɔ be ameƒomea dze agbe gɔme le blibodede me hã la, ameƒome bliboa meyi Mawu ƒe dzudzɔa me o. Edzɔ alea elabena Adam kple Xawa mewɔ ɖe ɖoɖo si Mawu wɔ na wo dzi henɔ eƒe ‘dzudzɔŋkeke adrelia’ me yi ŋgɔ kura o. Ðe eteƒe la, wodze aglã eye wodi ɖokuisinɔnɔ Mawu manɔmee. Le nyateƒe me la, wodze tame vɔ̃ si Satana ɖo yome le esi teƒe be woaxɔ Mawu ƒe mɔfiafia si me lɔlɔ̃ le la boŋ. (Mose I, 2:15-17) Eyata wobu agbe tegbee si woanɔ le paradiso me le anyigba dzi ƒe mɔkpɔkpɔ la. Tso ɣemaɣi dzi ko la, ameƒomea katã va zu kluvi na nuvɔ̃ kple ku.—Romatɔwo 5:12, 14.\nAmeƒomea ƒe aglãdzedze mexe mɔ ɖe Mawu ƒe tameɖoɖoa me vava nu o. Eƒe dzudzɔ kpɔtɔ le edzi yim. Ke hã Yehowa wɔ ɖoɖo aɖe si me lɔlɔ̃ le—si nye tafe la—to Via, Yesu Kristo dzi ale be amesiwo katã axɔ edzi ase la, ate ŋu akpɔ mɔ be yewoakpɔ ɖeɖe kple gbɔɖeme tso nuvɔ̃ kple ku si me. (Romatɔwo 6:23) Esia tae Paulo xlɔ̃ nu ehati Kristotɔwo be ‘woadzudzɔ tso woa ŋutɔwo ƒe dɔwɔwɔwo me.’ Ele be woalɔ̃ axɔ ɖoɖo si Mawu wɔ hena ɖeɖekpɔkpɔ ke menye be woanɔ ta gbam le woawo ŋutɔ ƒe etsɔme ŋu le wo ɖokuisi abe alesi Adam kple Xawa wɔe ene o. Ele be woaƒo asa na nusiwo woawɔ atsɔ anɔ wo ɖokui nu ɖem hã.\nNyateƒee, ɖokuitɔdidi alo xexemenuwo didi si woaƒo asa na be woawɔ Mawu ƒe lɔlɔ̃nu la naa dzidzeme ame. Yesu kpe amewo be: “Mite va gbɔnye, mi amesiwo katã le agbagba dzem, eye agba le mia wum la, eye nye la, mana dzudzɔ mi. Mitsɔ nye kɔkuti la ɖo mia ɖokui dzi, eye miasrɔ̃ nu tso gbɔnye, elabena nye dɔme fa, eye mebɔbɔ ɖokuinye ɖe anyi le dzi me, eye miakpɔ dzudzɔ na miaƒe luʋɔwo. Elabena nye kɔkuti la le bɔbɔe, eye nye agba la le wodzoe.”—Mateo 11:28-30.\nNyateƒe wònye be Mawu ƒe dzudzɔ kple alesi woawɔ ayi eme si me Paulo dzro de dzi ƒo na Hebri Kristotɔ siwo nɔ Yerusalem, amesiwo do dzi le yometiti kple fewuɖuɖu geɖe me ɖe woƒe xɔse ta. (Dɔwɔwɔwo 8:1; 12:1-5) Nenema ke, Paulo ƒe nyawo ate ŋu ade dzi ƒo na Kristotɔ siwo li egbea. Esi míenya be Mawu ƒe ŋugbedodo be yeahe anyigba dzi paradiso si anɔ eƒe Fiaɖuƒe dzɔdzɔea te tu aƒe ta la, ele na míawo hã be míadzudzɔ mía ŋutɔwo ƒe dɔwɔnawo eye míaʋli be míayi eƒe dzudzɔ la me.—Mateo 6:10, 33; Petro II, 3:13.\nWoakpɔ Mawu ƒe paradisonyigba ƒe ŋugbe si wòdo me vava le eƒe dzudzɔŋkekea ƒe nuwuwu.\nw01 10/1 axa 30-31


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Moore Myanmar Norwegian Ossetian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Vietnamese\nTOGBƆ be Biblia menye dɔdadaŋutinunyagbalẽ o hã la, eƒo nu tso ŋusẽ si seselelãmewo—eɖanye nyuia alo gbegblẽa o—ate ŋu akpɔ ɖe ame ƒe susu kple lãmesẽ dzi ŋu. Biblia gblɔ be: “Dzi kpɔdzidzɔ nana lãme hayana, ke gbɔgbɔ xanu nana ƒuwo ƒuna kplakplakpla.” Míexlẽe yi edzi be: “Ne [dzi ɖe le ƒowò] le xaxaɣi la, ekema ŋusẽ boo mele ŋuwò o.” (Lododowo 17:22; 24:10) Dziɖeleameƒo ate ŋu axɔ ŋusẽ le mía si eye wòana míagbɔdzɔ eye wɔna navɔ le mía ŋu ale gbegbe be míagadi be míawɔ tɔtrɔ loo alo adi kpekpeɖeŋu o.\nDziɖeleameƒo ate ŋu agblẽ nu le ame ŋu le gbɔgbɔ me. Amesiwo sena le wo ɖokui me be viɖe aɖeke mele yewo ŋu o la bunɛ zi geɖe be yewomate ŋu anɔ ƒomedodo nyui me kple Mawu ne wòayra yewo gbeɖe o. Simone, si ƒe nya míegblɔ le nyati si do ŋgɔ me, meka ɖe edzi be “amesi ƒomevi ŋu Mawu akpɔ ŋudzedze ɖo” ye yenye o. Ke hã, ne míedzro Mawu ƒe Nya, Biblia, me la, míakpɔe be Mawu tsɔa susu nyui kpɔa amesiwo dzea agbagba be yewoawɔ nu wòadze eŋu.\nMawu Tsɔa Ðe Le Eme\nBiblia gblɔ na mí be “Yehowa tsɔ ɖe amesiwo ƒe dzi gbã gudugudu la gbɔ, eye wòxɔna na amesiwo ƒe gbɔgbɔ woƒo ƒu anyi.” Mawu medoa vlo “dzi gbagbã, si tugu la o,” ke boŋ edo ŋugbe be ‘yeagbɔ agbe amesiwo wobɔbɔ ɖe anyi la ƒe gbɔgbɔ, eye yeagbɔ agbe amesiwo wogbã gudugudu la ƒe dzi.’—Psalmo 34:18; 51:19; Yesaya 57:15.\nƔeaɖeɣi la, Mawu ƒe Vi, Yesu, kpɔe be ehiã be yeahe yeƒe nusrɔ̃lawo ƒe susu ayi nyateƒe si wònye be Mawu bua Esubɔlawo ame nyuiwoe la dzi. Ezã kpɔɖeŋu aɖe tsɔ gblɔ be ne atsutsurɔe ɖeka dze ɖe anyigba—nusi ame akpa gãtɔ mabu nu vevii o—la, Mawu ya nyana. Ena wòdze ƒã hã be Mawu nya nu suetɔ kekeake tso amegbetɔwo ŋu henya woƒe taɖawo ƒe xexlẽme kura gɔ̃ hã. Yesu wu eƒe kpɔɖeŋua nu be: “Eyaŋuti migavɔ̃ o! Mia tɔ vena wu atsutsurɔe geɖewo tɔ.” (Mateo 10:29-31) * Yesu ɖee fia be aleke kee amewo ase le wo ɖokui me ku ɖe wo ɖokui ŋu o, amesiwo si xɔse le la xɔasi le Mawu ŋkume. Le nyateƒe me la, apostolo Petro ɖo ŋku edzi na mí be “Mawu mekpɔa ame ŋku me o, hafi boŋ le dukɔ sia dukɔ me, amesi ke vɔ̃nɛ, eye wòwɔa nu dzɔdzɔe la, eya dzea eŋu.”—Dɔwɔwɔwo 10:34, 35.\nNukpɔsusu Si Da Sɔ Nenɔ Asiwò\nMawu ƒe Nya de dzi ƒo na mí be míatu alesi míekpɔa mía ɖokuii ŋuti nukpɔsusu si da sɔ ɖo. Gbɔgbɔ ʋã apostolo Paulo wòŋlɔ bena: “To amenuveve, si wonam la me mele egblɔm na mia dome amesiame bena, negadi nu gã wu nusi dze ame be, wòadi o; ke nedi ɖokuidziɖuɖu yome boŋ, amesiame abe alesi Mawu dzidze xɔse ƒe dzidzenu nɛ ene la.”—Romatɔwo 12:3.\nLe nyateƒe me la, míadi be míabu mía ɖokui ŋu kakaka ahayi dadalawo zu ge o; eye míadi hã be míaɖe mía ɖokui dzi akpɔtɔ kakaka ahasusui be viɖe aɖeke mele mía ŋu o. Ke boŋ, ele be wòanye míaƒe tameɖoɖo be míatu nukpɔsusu si da sɔ ɖo ku ɖe mía ɖokui ŋu, bene míanya míaƒe agbagbadzedzewo kple míaƒe gbɔdzɔgbɔdzɔwo siaa. Nyɔnu Kristotɔ aɖe gblɔe ale: “Nyemegblẽ nenema gbegbe o, eye menye ɖe menyo kakaka hã nenema gbegbe o. Nyuiƒewo kple gbegblẽƒewo siaa le ŋunye abe ame bubu ɖesiaɖe ke ene.”\nLe nyateƒe me la, nukpɔsusu si da sɔ tutuɖo ƒe nya sia nya gblɔna bɔbɔe wu etutu ɖo ŋutɔŋutɔ. Ðewohĩ abia agbagbadzedze geɖe hafi míate ŋu aɖe asi le nukpɔsusu gbegblẽ siwo míanya tu ɖo tso mía ɖokui ŋu le ƒe geɖe siwo va yi me la ŋu. Ke hã, Mawu ate ŋu akpe ɖe mía ŋu míatrɔ míaƒe amenyenye kpakple míaƒe nukpɔsusu le agbe ŋu. Ne míagblɔe tututu la, nusia tututue Mawu ƒe Nya de dzi ƒo na mí be míawɔ. Míexlẽ be: “Miaɖe ame xoxo, si nɔ anyi le agbenɔnɔ tsãtɔ la nu, si gblẽa eɖokui le amebeble ƒe nudzodzro me la ɖa; ke boŋ . . . woawɔ mi yeye le miaƒe tamesusu ƒe gbɔgbɔ la me, eye mido ame yeye, si wowɔ le Mawu ƒe nɔnɔme nu la, le nyateƒe la ƒe dzɔdzɔenyenye kple kɔkɔenyenye la me.”—Efesotɔwo 4:22-24.\nTo agbagbadzedze be ‘míawɔ míaƒe tamesusu ƒe gbɔgbɔ,’ si nye nusiwo ŋu míaƒe susu nɔna koŋ, yeyee me la, míate ŋu atrɔ míaƒe amenyenye tso esi ɖia gbɔ mí ŋutɔ la me wòava zu esi dea asixɔxɔ mía ŋu. Lena, si ƒe nya míegblɔ le nyati si do ŋgɔ me, va kpɔe dzesii be ne yemeɖe asi le susu si le ye si be ame aɖeke mate ŋu alɔ̃ ye alo akpe ɖe ye ŋu o ŋuti o la, naneke mate ŋu atrɔ alesi yeƒe seselelãmewo le ɖe ye ɖokui ŋu o. Biblia me ɖaŋuɖoɖo wɔdɔ kawoe kpe ɖe Lena, Simone, kple ame bubuwo ŋu wowɔ tɔtrɔ sia?\nBiblia me Gɔmeɖose Siwo Dzia Dzidzɔkpɔkpɔ Ðe Edzi\n“Tsɔ wò nyawo dro ɖe Yehowa dzi, eyae akpɔ tawò.” (Psalmo 55:23) Gbã la, gbedodoɖa ate ŋu akpe ɖe mía ŋu míakpɔ dzidzɔ vavãtɔ. Simone gblɔ be: “Ɣesiaɣi si dzi ɖe le ƒonye la, metrɔna ɖe Yehowa ŋu le gbedodoɖa me hebia kpekpeɖeŋu tso egbɔ. Nyemeɖo nɔnɔme aɖeke me kpɔ si me medo ŋusẽm hefia mɔm le o.” Esi hakpala la nɔ dzi dem ƒo na mí be míadro míaƒe agbawo ɖe Yehowa dzi la, ɖee wònɔ ŋku ɖom edzi na mí be menye ɖeko Yehowa tsɔa ɖe le eme na mí ko o, ke ebua mí abe ame ɖekaɖeka siwo ŋu wòdze be yeakpe ɖo ahado alɔ wo hã ene. Le ƒe 33 M.Ŋ. ƒe Ŋutitotoŋkekenyui ƒe zãme la, Yesu ƒe nusrɔ̃lawo xa nu le nya si Yesu gblɔ ku ɖe eƒe dzodzo si nɔ aƒe tum ŋu ta. Yesu de dzi ƒo na wo be woado gbe ɖa na Fofo la, eye wògblɔ kpee be: ‘Mibia, eye woana mí, bena miaƒe dzidzɔ la nayɔ fũ.’—Yohanes 16:23, 24.\n“Nana enye yayra wu xɔxɔ.” (Dɔwɔwɔwo 20:35) Abe alesi Yesu fia nui ene la, nunana amewo dzie dzidzɔ vavãtɔ kpɔkpɔ le agbe me nɔ te ɖo. Biblia me nyateƒenya sia tsɔtsɔ de dɔwɔwɔ me wɔnɛ be míete ŋu ɖoa susu amewo ƒe nuhiahiãwo ŋu tsɔ wu mía ŋutɔwo ƒe gbɔdzɔgbɔdzɔwo. Ne míekpe ɖe amewo ŋu eye míekpɔ alesi kpekpeɖeŋua dze wo ŋui la, míaƒe lãme kɔna. Lena xɔe se be Biblia me nyanyuia gbɔgblɔ na yeƒe aƒelikawo edziedzi kpena ɖe ye ŋu le mɔ eve nu. Egblɔ be: “Gbã la, ena mekpɔa dzidzɔ kple dzidzeme siwo ŋu nya Yesu gblɔ la. Evelia, amewo kafuam ɖe eta, si kpena ɖe ŋunye mekpɔa dzidzɔ.” Ne míelɔ̃ faa tsɔ mía ɖokui ɖo anyi na amewo la, míakpɔ Lododowo 11:25 ƒe nyateƒenyenye be: “Woana tsi amesi na tsi [amewo] wono.”\n“Hiãtɔ ƒe ŋkekewo katã nye vɔ̃; ke dzi kpɔdzidzɔ enye aglotutu atraɖi.” (Lododowo 15:15) Mí katã míate ŋu atia alesi míabu mía ɖokui kple míaƒe nɔnɔmewoe. Míate ŋu anɔ abe amesi bua nɔnɔme ɖesiaɖe be womade ame dzi o, si na wòxaa nu la ene loo, alo míate ŋu atia be míatsɔ susu nyui abu nuwoe ahakpɔ ‘dzidzɔ’ abe aglo tumee míele le dzi me ene, eye míaƒe dzi nadze eme. Simone gblɔ be: “Medzea agbagba alesi mate ŋui be susu nyui nanɔ asinye. Mewɔa ɖokuisinusɔsrɔ̃ heyia gbeadzi ɣesiaɣi, eye medoa gbe ɖa atraɖii. Medzea agbagba hã be made ha kple amesiwo si susu nyui le, eye medzea agbagba be makpe ɖe ame bubuwo ŋu.” Dzi ƒe nɔnɔme sia tɔgbe nana ame kpɔa dzidzɔ vavãtɔ, eye abe alesi Biblia gɔ̃ hã xlɔ̃ nu mí ene be: “Mikpɔ dzidzɔ ɖe Yehowa ŋu, eye mitso aseye, mi ame dzɔdzɔewo! Migli kple dzidzɔ, mi amesiwo katã ƒe dzi to mɔ ɖeka!”—Psalmo 32:11.\n“Xɔlɔ̃ lɔ̃a ame ɣesiaɣi, eye wòtrɔna dzɔa ame nɔvi le hiã me.” (Lododowo 17:17) Dzimenyawo gbɔgblɔ na ame vevi aɖe alo na aɖaŋuɖola aɖe si dzi míeka ɖo ate ŋu akpe ɖe mía ŋu míaɖu ɖekememanɔmanɔ ƒe seselelãme dzi ahaɖe wo ɖa hafi woava wu tsɔtsɔ na mí. Dzeɖoɖo kple amewo ate ŋu akpe ɖe mía ŋu míatsɔ susu nyui si da sɔ la akpɔ nuwoe. Simone lɔ̃ ɖe edzi be: “Nɔnɔmeawo me dzodzro kple amewo kpena ɖe ame ŋu ŋutɔ. Ehiã be nàgblɔ alesi nèsena le ɖokuiwò me na ame aɖe. Zi geɖe la, eɖeɖe agblɔ ɖeɖe dzaa koe hiã.” Esia wɔwɔ akpe ɖe ŋuwò nàkpɔ lododo sia ƒe nyateƒenyenye be: “Nuxaxa le dzi me tea ame ɖe anyi; ke xɔlɔ̃nya doa dzidzɔ na ame.”—Lododowo 12:25.\nNusi Nàte Ŋu Awɔ\nBiblia me gɔmeɖose wɔnuku gbogbo siwo wɔa dɔ, siwo ate ŋu akpe ɖe mía ŋu míaɖu ɖekememanɔmanɔ ƒe seselelãmewo dzi ahakpɔ dzidzɔ vavãtɔ la, dometɔ ʋe aɖewo me koe míedzro. Ne amesiwo viɖemanɔameŋu ƒe seselelãmewo wɔa fui la dometɔ ɖekae nènye la, míele dzi dem ƒo na wò be nàdzo Mawu ƒe Nya, Biblia, me nyuie. Srɔ̃ alesi nàtu seselelãme nyui si da sɔ la ɖo tso ɖokuiwò kpakple mia kple Mawu dome ƒomedodo ŋu. Míele mɔ kpɔm vevie be Mawu ƒe Nya me mɔfiamewo akpe ɖe ŋuwò nàkpɔ dzidzɔ vavãtɔ le wò agbagbadzedzewo katã me.\n^ mm. 6 Wodzro Ŋɔŋlɔa ƒe akpa sia me tsitotsito le axa 22 kple 23.\nAgbenɔnɔ ɖe Biblia me gɔmeɖosewo nu dzia dzidzɔkpɔkpɔ ɖe edzi\nƉoe Ɖe Amewo Ɖoe Ɖe Amewo Biblia Ate Ŋu Akpe Ðe Ŋuwò Nàkpɔ Dzidzɔ\nw05 8/1 axa 4-7


Efesotɔwo 1 - Holy Bible [Ewe Bible (BEE)]\nNɔvi kristotɔ lɔlɔ̃a siwo le Efeso, mi ame siwo lé Aƒetɔ la ƒe nya la me ɖe asi sesĩe; nye Paulo, ame si Mawu tia be manye Kristo Yesu ƒe dɔtsɔla lae le agbalẽ sia ŋlɔm na mi.\nMawu, mía Fofo kple Yesu Kristo, míaƒe Aƒetɔ ƒe yayra kple ŋutifafa nanɔ anyi kpli mi.\nMíetsɔ kafukafu geɖe na Mawu, míaƒe Aƒetɔ Yesu Kristo Fofo, ame si tsɔ yayra ɖe sia ɖe si le dziƒo la kɔ ɖe mía dzi duu le esime míenye kristotɔwo la ta.\nLe blema, hafi wòva wɔ xexeame gɔ̃ hã la, Mawu tia mí be míanye eya ŋutɔ tɔwo, to dɔ gã si Kristo ava wɔ na mí la dzi. Eɖoe ɣemaɣi ke be yeawɔ mí ame kɔkɔe, maɖifɔwoe le eƒe ŋkume. Míawoe nye ame siwo le eƒe ŋkume eye eƒe lɔlɔ̃ ƒo xlã mí.\nĐoɖo matrɔmatrɔ si wòwɔ ɖe mía ŋuti tso ɣeaɖeɣi ke nye be wòaxɔ mí ɖe eya ŋutɔ ƒe ƒome la me. Mawu wɔ esia esi wòɖo Yesu Kristo ɖa be wòaku ɖe mía ta. Ewɔ esia to eya ŋutɔ ƒe lɔlɔ̃nu me!\nAzɔ la mitsɔ kafukafuwo katã na Mawu ɖe eƒe dɔmenyo gã na mí ta. Mikafui ɖe eƒe amenuveve sɔ gbɔ si wòkɔ ɖe mía dzi la ta, elabena míenye Via lɔlɔ̃ la tɔ.\nEƒe dɔmenyonyo la gba go ɖe mía dzi ale gbegbe be wòɖe míaƒe nu vɔ̃wo katã ɖa to Via ƒe ʋu la me, ame si dzi wòto ɖe mí;\neye etsɔ eƒe amenuveve xɔasi la kɔ ɖe mía dzi duu, elabena ese mía gɔme nyuie eye wònya nu si nyo na mí ɣesiaɣi.\nMawu gblɔ eƒe susu ɣaɣla si ta wòɖo Kristo ɖa la na mí. Ewɔ ɖoɖo sia le blema ke ɖe nublanuikpɔkpɔ na mí ta.\nEƒe taɖodzinue nye be, ne ɣeyiɣi si wòɖo ɖi la de la, aƒo mí katã nu ƒu tso afi sia afi si míele, eɖanye dziƒo alo anyigbadzi, bena míanɔ egbɔ le Kristo me, tso mavɔ me yi mavɔ me.\nGawu la, le nu si Kristo wɔ ɖe mía nu ta la, míezu nunana xɔasi siwo ŋuti Mawu kpɔa dzidzɔ le, elabena abe ɖoɖo gã si Mawu wɔ la ƒe akpa aɖe ene la, etia mí tso gɔmedzedzea me ke be míanye ye tɔwo eye nu siawo katã le eme vam pɛpɛpɛ abe ale si wòɖoe tso blema ke ene.\nMawu ƒe ɖoɖo le nu sia mee nye be, mí ame siwo nye ame gbãtɔ siwo dze si Kristo la, míakafui atsɔ ŋutikɔkɔe nɛ, ɖe dɔ gã siwo katã wòwɔ na mí la ta.\nEye ɖe dɔ gã si Kristo wɔ ta la, mi ame bubu siwo ke hã se nyanyui la tso ale si ame akpɔ ɖeɖe ŋu, eye miexɔ Kristo dzi se la, Gbɔgbɔ Kɔkɔe si ŋugbe wodo na mí kristotɔwo tso blema ke la, ŋutɔ de dzesi mi be mienye kristotɔwo.\nEƒe mía me nɔnɔ nye kpeɖodzi tso Mawu gbɔ be awɔ nu sia nu si ŋugbe wòdo na mí la godoo. Gbɔgbɔ la ƒe mía me nɔnɔ fia bena Mawu ƒle mí xoxo eye wòɖo kpe edzi be yeakplɔ mí ava eɖokui gbɔe. Esiae ganye susu ɖeka si tae wòle be míakafu míaƒe Mawu, Ŋutikɔkɔetɔ la.\nEsia tae tso ɣeyiɣi si dzi mese xɔse si le mia si le Aƒetɔ Yesu me kple lɔlɔ̃ si le mia me na ame kɔkɔewo katã la,\nnyemedzudzɔ akpedada na Mawu ɖe mia ta o eye meɖoa ŋku mia dzi ɖaa le nye gbedodoɖawo me.\nMebiaa Mawu, si nye míaƒe Aƒetɔ Yesu Fofo la, be wòana mawumenunya kple ɖeɖefia mi be miaganyae ɖe edzi wu.\nMedoa gbe ɖa be kekeli nayɔ miaƒe dziwo me fũ bena miakpɔ nu siwo gome kpɔ ge miegbɔna la ƒe ɖe do ŋgɔ. Medi be mianya be esi wotsɔ mí ame siwo xɔ Kristo dzi se la na Mawu ta la esia wɔe be kesinɔnu gã aɖe ɖo Mawu si!\nMedoa gbe ɖa be, miade asi ale si eƒe ŋusẽ tri akɔe le kpekpeɖeŋunana ame siwo xɔa edzi se me la gɔmesese me.\nŊusẽ triakɔ sia kee fɔ Kristo ɖe tsitre tso ame kukuwo dome eye wòtsɔe ɖo bubuteƒe le Mawu ƒe nuɖusi me le dziƒo.\nTeƒe si kɔ sasasã wu fia dziɖula kple kplɔla ɖe sia ɖe tɔ. Ẽ, ŋutikɔkɔe le eƒe bubu ŋu wu ame sia ame tɔ le xexe sia me loo alo xexe si gbɔna la me.\nMawu tsɔ nuwo katã de eƒe afɔ te eye wòwɔe kristohamea katã ƒe tatɔ gãtɔ.\nHame sia nye eya ŋutɔ ƒe ŋutilã. Eyɔ hame la fũ, eye wòganye nu sia nu si le afi sia afi la ƒe gɔmedzela kple enala.


Èɖo Ŋku Wo Dzia?—December 2016 | Nusɔsrɔ̃\nGBE BUBU Acholi Afrikaans Albanian Amharic Arabic Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko India Tokunɔgbe Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Tsonga Turkish Turkmen Tuvaluan Twi Tzotzil Ukrainian Urdu Urhobo Uruund Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nÐe nèxlẽ Gbetakpɔxɔ ƒe tata siwo do nyitsɔ laa la beléletɔea? Ekema, kpɔe ɖa be àte ŋu aɖo biabia siwo gbɔna ŋu hã:\nNu vɔ̃ ka ŋue Yesu nɔ nu ƒom tsoe le aɖaŋu si wòɖo le Mateo 18:15-17 la me?\nEnɔ nu ƒom tso nya siwo gbɔ Kristotɔwo ate ŋu akpɔ le wo kple wo nɔviwo dome ŋu. Ke hã enye nu vɔ̃ si ate ŋu ana woaɖe ame le haa me ne womekpɔ egbɔ o. Le kpɔɖeŋu me, nu vɔ̃ sia ƒe ɖewoe nye ameŋugbegblẽ kple ametafatafa.—w16.05, axa 7.\nNu kae nàte ŋu awɔ be Biblia xexlẽ naɖe vi na wò wu?\nÀte ŋu awɔ nu siawo: Ʋu wò dzi ne èle Biblia xlẽm, be nàkpɔ nufiame siwo ŋu dɔ nàte ŋu awɔ; bia nya sia tɔgbi ɖokuiwò, ‘Aleke mate ŋu azã nya sia atsɔ akpe ɖe ame bubuwo ŋu?’; eye nàzã míaƒe agbalẽwo kple dɔwɔnu vovovoawo atsɔ awɔ numekuku le nu si nèxlẽ ŋu.—w16.05, axa 28-31.\nÐe wògblẽ be Kristotɔ naxa nu togbɔ be exɔ tsitretsitsi mɔkpɔkpɔa dzi sea?\nXɔse si le Kristotɔ si le tsitretsitsi mɔkpɔkpɔa me mefia be mase veve ne eƒe ame vevi aɖe ku o. Abraham xa nu vevie eye wòfa Sara ŋutɔ. (1 Mose 23:2) Ʋɛʋɛʋɛ la, nuxaxaa dzi aɖe akpɔtɔ.—wp16.3, axa 4.\nLe Ezekiel ta 9 la, ame kawoe ŋutsu si agbalẽŋlɔnu le ali dzi na, kpakple ŋutsu ade siwo lé ametsrɔ̃nu ɖe asi la le tsitre ɖi na?\nWole tsitre ɖi na dziƒoʋakɔ siwo nɔ ŋgɔ wotsrɔ̃ Yerusalem, siwo agakpɔ gome le Satana ƒe nuɖoanyi vɔ̃ɖia tsɔtsrɔ̃ me le Armagedon-ʋa me. Le nyagblɔɖia ƒe emevava egbea me la, ŋutsu si agbalẽŋlɔnu le ali dzi na la le tsitre ɖi na Yesu Kristo. Eyae anɔ dziƒo ade dzesi amewo hena agbetsitsi.—w16.06, axa 16-17.\nKuxi kawo mee Biblia to hafi gakpɔtɔ li?\nBiblia gakpɔtɔ li togbɔ be (1) nu siwo dzi woŋlɔ Biblia ɖo, abe aƒlagbalẽwo kple lãgbalẽwo ene tea ŋu nyunyɔna mlɔeba; (2) dziɖuɖumegãwo kple subɔsubɔhakplɔlawo di be yewoatsrɔ̃e ɖa; eye (3) ame aɖewo dze agbagba be yewoatrɔ emenyawo gɔ̃ hã.—wp16.4, axa 4-7.\nNu kae Kristotɔ ate ŋu awɔ be wòanɔ agbe tsɛ?\nNya nu siwo hiã wò ŋutɔŋutɔ, eye nàdzudzɔ nu siwo mehiã o ƒeƒle. Wɔ ɖoɖo nyui ɖe ga ŋu. Ðe asi le nu siwo mehiã wò o ŋu, eye nàxe ŋuwò fewo. Ðe wò dɔwɔwɔ dzi kpɔtɔ, eye nàdzi wò subɔsubɔdɔa ɖe edzi.—w16.07, axa 10.\nNu kae Biblia gblɔ be enyo sãsãsã wu sika alo klosalo?\nHiob 28:12, 15 ɖee fia be nunya si tso Mawu gbɔ nyo sãsãsã wu sika alo klosalo. Esi nunya sia le asiwò sum la, dze agbagba nàbɔbɔ ɖokuiwò eye nàli ke le xɔse la me.—w16.08, axa 18-19.\nEgbea, ɖe wòsɔ be nɔviŋutsuwo naɖo gea?\nLe dukɔ aɖewo me la, enye kɔnu be ŋutsuwo naɖo ge ahafɔ edzi nyuie wòanya kpɔ, eye esia mehea afi ma tɔwo ƒe susu ɖa kura le Fiaɖuƒegbedeasia dzi o. Ke hã nɔviŋutsu aɖewo siwo le afi ma tiae be yewomaɖo ge o. (1 Kor. 8:9) Le dukɔ alo nuto aɖewo me la, menye kɔnu wònye be woaɖo ge o, eya ta womebunɛ be esɔ na Kristotɔ siwo le afi ma o.—w16.09, axa 21.\nNu ka tae míate ŋu aka ɖe Biblia me ŋutinya si ku ɖe David kple Goliat ŋu la dzi?\nBiblia na míenya be Goliat kɔkɔ wu ame si kɔkɔ wu le xexea me egbea sentimeta 15 pɛ ko. David nye ame si nɔ anyi ŋutɔŋutɔ, eye blema nuŋɔŋlɔ si nye David ƒe aƒe si woɖe ɖe kpe dzi, kple nya si Yesu gblɔ hã ɖo kpe edzi nenema. Eye teƒe siwo ŋutinyaa fia asii hã li ŋutɔŋutɔ.—wp16.5, axa 13.\nVovototo kae le sidzedze, gɔmesese kple nunya dome?\nAme si si sidzedze le la xɔa nyatakaka geɖe tso nu siwo wòsrɔ̃ alo xlẽ la me. Ame si si gɔmesese le la kpɔa ale si nyatakaka vovovo siwo wòxɔ la de nu wo nɔewo me. Gake ame si si nunya le la tea ŋu wɔa sidzedze kple gɔmesese siaa ŋu dɔ le mɔ si aɖe vi nu.—w16.10, axa 18.